
1. מבוא

משרד החינוך (שייקרא להלן "המשרד"), באמצעות אגף רכש, מכרזים והתקשרויות ("אגף") פונה בזאת לקבלת הצעות ל:

הכנת מכרזים לרכישת שירותים ו/או טובין, ליווי ההליך המכרזי ובדיקת הצעות עבור משרד החינוך
וזאת בהיקף ובגבולות אחריות כפי שיפורטו בהמשך.
1.1 שאלות ובירורים
כל הפונים מתבקשים לקרוא את חוברת המכרז על כל נספחיה בטרם משלוח שאלות/הערות.

יש לשלוח את השאלות עד ל- 28.12.2014 בשעה 14:00 לפקס מס' 5602000 – 02, תוך ציון שם המציע ומס' המכרז. שאלות ההבהרה תכלולנה את מספר הסעיף במכרז אליו מתייחסת השאלה.

לא תהיה אפשרות אחרת לקבלת מידע או לברר פרטים כלשהם בהקשר למכרז זה לאחר המועד האחרון למשלוח השאלות. 

המשרד ישיב על השאלות עד שבוע לפני המועד האחרון להגשת הצעות. 
מסמכי ההבהרות ככל שיהיו יפורסמו באתר האינטרנט של המשרד:

 WWW.EDUCATION.GOV.IL/MICHRAZIM/
ובאתר מינהל הרכש הממשלתי בכתובת: HTTP://WWW.MR.GOV.IL
יש לצרף את מסמכי ההבהרות ככל שיהיו חתומים ע"י המציע לחוברת הגשת ההצעה. 

כל תשובה אשר לא קיבלה את ביטויה במסגרת מסמך זה אינה מחייבת את המשרד. מסמכי ההבהרות הם הקובעים ויהוו חלק בלתי נפרד מהמכרז.

באחריות המציעים לוודא קבלת מסמכי ההבהרות ככל שיהיו.

אם המציע יתקל בשאלה בעלת חשיבות, במהלך הכנת הצעתו, לאחר המועד האחרון להעברת השאלות, הוא רשאי להגיש את שאלתו אך ורק בכתב, ע"ג נייר פירמה שלו עם ציון שם המכרז ומס' המכרז, לפקס מס' 02-5602000.
אגף רכש מכרזים והתקשרויות יבחן את השאלה ויחליט באם לתת תשובה.

בכל מקרה בו החליט אגף רכש מכרזים והתקשרויות לתת תשובה, היא תינתן בכתב בלבד וכן תפורסם באתר, לפי שיקול דעת האגף.
1.2 התקשרות עם מציע שזכה בדירוג נמוך יותר
לאחר שנחתם חוזה ההתקשרות עם המציע הזוכה, באם תבוטל ההתקשרות מסיבה כלשהי עם המציע הזוכה או במידה שלא נחתם הסכם מכל סיבה שהיא עם המציע הזוכה וזכייתו ו/או ההתקשרות איתו יבוטלו מכל סיבה שהיא, יהא המשרד רשאי לפנות למציע שדורג אחרי המציע הזוכה במכרז (להלן: כשיר שני), כאילו היה הזוכה במכרז, בהתאם לתנאי המכרז והצעת הכשיר השני למכרז. לא הסכים המציע שדורג במקום שלאחר הזוכים לכך, יהיה המשרד רשאי לפנות למציע שדורג במקום הבא אחריו וכו' עד שייחתם הסכם חדש לביצוע הפרוייקט. למען הסר ספק, סמכות זו של המשרד היא סמכות רשות והמשרד ישתמש בה בהתאם לשיקול דעתו עפ"י נסיבות העניין.


1.3 יובהר כי התקשרות הנפרשת על פני 2 שנות תקציב, בהיותה חופפת שנת לימודים (מספטמבר בשנה מסוימת עד לאוגוסט בשנה העוקבת), תהיה כפופה ותלויה באישור תקציב המדינה בשנה העוקבת. לפיכך, ככל שלא יאושר תקציב מדינה בשנה העוקבת או שלא יהיה תקציב פנוי לנושא, תופסק ההתקשרות.

1.4 בכל מקום בו נכתב במסמך זה לשון זכר או לשון נקבה המשמעות הינה זכר ו/או נקבה.
2. הגורמים אליהם מופנה המכרז (דרישות סף)
2.1 במקרה בו מציע משמש כקבלן של המשרד בהתקשרות אחרת והצעתו למכרז זה הינה ההצעה המועמדת לזכייה והסתבר כי קיים ניגוד עניינים בין הפעילות במכרז זה לפעילות בהתקשרות אחרת, המשרד רשאי על פי שיקול דעתו הבלעדי להחליט באיזה מבין המכרזים/התקשרויות קיים למשרד יתרון מקצועי וכספי להתקשרות עם הקבלן.
על בסיס החלטה זו המשרד יקבע באיזה מבין שני המכרזים/התקשרויות המציע יוכל לשמש כקבלן של המשרד.
על המציע להצהיר בהצעתו (נספח מספר 3) כי לא עולה חשש לניגוד עניינים, בין הפעילות הנדרשת במכרז זה לבין פעילויות אחרות עם המשרד בהם המציע מעורב.

כמו כן, במקרה בו מציע מבצע פעילות שמסתבר שקיים ניגוד עניינים בינה לבין הפעילות במכרז זה, המשרד רשאי, עפ"י שיקול דעתו הבלעדי לקבוע כי המציע לא יוכל לזכות במכרז זה.

2.2 דרישות סף מכל מציע
2.2.1 על הגוף המציע להיות עוסק מורשה/מלכ"ר.
2.2.2 על הגוף המציע להיות מנהל ספרי חשבונות כחוק.
2.2.3 אם הגוף המציע הינו עמותה, עליו להיות בעל אישור על ניהול תקין, מטעם רשם העמותות, תקף לשנה השוטפת.
2.2.4 על הגוף המציע להיות בעל ניסיון בפעילות שוטפת במהלך 3 השנים האחרונות לפחות, בניסוח והכנה של מכרזים, עבור משרדי ממשלה ו/או מוסדות ציבור ו/או גופים פרטיים, בנושא רכישת שירותים ובנושא רכישת טובין ובבדיקת הצעות שהתקבלו למכרזים, בהיקפים המינימליים הבאים:
(1) ניסוח והכנה (הכולל מפרטים, כתבי כמויות, קריטריונים ומשקולות לבדיקת ההצעות) של לפחות 10 מכרזים במצטבר ב- 3 השנים, כאשר מתוכם לפחות 8 מכרזים בנושא רכישת שירותים (לא רכישת טובין).
הערות: 

(1) לצורך חישוב 10 מכרזים, יילקחו בחשבון עד 2 מכרזים שהוכנו עבור גופים פרטיים, לכל 3 השנים

(2) לצורך חישוב 8 המכרזים לרכישת שירותים יילקחו בחשבון עד 2 מכרזי שירותים בנושאים הבאים: אחזקה, גינון, שמירה וניקיון, לכל 3 השנים.
(3) מאחר שחוק חובת המכרזים ותקנותיו, לפיהם מחוייבת המדינה להתנהל, הינם ייחודיים למשרדי ממשלה ומוסדות ציבור בלבד, ובכללם הוראות ונהלים מיוחדים, נדרש ניסיון בתחום המכרזים הללו בעיקר.
(2) בדיקת הצעות שנתקבלו ל – 5 מכרזים לפחות במצטבר ב- 3 השנים. 

2.2.5 על הגוף המציע להיות בעל מחזור כספי מינימלי של 500,000 ₪ לשנה, לא כולל מע"מ, בכל אחת מ- 3 השנים (2011-2013).
2.2.6 על הגוף המציע לצרף ערבות מציע - ערבות בנקאית או ערבות חברת ביטוח (מרשימת החברות המצורפת בנספח מספר 3) או הוראת הקיזוז (לגבי מוסדות להשכלה גבוהה המתוקצבים ע"י הות"ת), לקיום תנאי המכרז, ההצעה וחתימה על החוזה.
נוסח הערבות או הוראת הקיזוז יהיה תואם במלואו לנוסח המצורף למכרז (בנספח מספר 3) בסך של 20,000 ₪, בתוקף עד לתאריך 19.4.2015.
הערבות תישא את תאריך המועד להגשת ההצעה למכרז או כל תאריך שקדם למועד זה.

בשום מקרה לא תתקבל ערבות הנושאת תאריך מאוחר יותר.


2.3 מובהר בזאת כי לצורך עמידה בתנאי הסף על המציע לעמוד בתנאי הסף בעצמו וכי לא ניתן לייחס ניסיון ו/או מחזור כספי ו/או כל פרט אחר של כל גוף אשר אינו המציע עצמו לרבות חברת אם, חברת בת או כל גוף אחר הקשור בדרך כלשהי למציע ולמעט גוף אשר בוצע לגביו מיזוג עם הגוף המציע עפ"י סעיף 323 לחוק החברות התשנ"ט 1999, טרם המועד האחרון להגשת הצעות למכרז זה.
3. הגדרות

3.1 המשרד – משרד החינוך 

3.2 היחידה המזמינה – אגף רכש, מכרזים והתקשרויות
3.3 השרותים נשוא המכרז – הכנת מכרזים לרכישת שירותים ו/או טובין, ליווי ההליך המכרזי ובדיקת הצעות עבור משרד החינוך, כולל יחידות הסמך כגון ראמ"ה, המינהל לחינוך התיישבותי, טח"י.
3.4 דרישות סף – הדרישות הבסיסיות המגדירות את המינימום הנדרש על מנת להגיש הצעה, כמפורט בפרק 2 בלבד.
3.5 ערבות מציע – ערבות בנקאית או ערבות חברת ביטוח (מרשימת החברות המצורפת בנספח 3) או הוראת הקיזוז (לגבי מוסדות להשכלה גבוהה המתוקצבים ע"י הות"ת) בסכום נקוב, המיועדת להבטיח את קיום ההצעה וחתימה על חוזה התקשרות במקרה של זכיה.

3.6 ערבות ביצוע – ערבות בנקאית או ערבות חברת ביטוח (מרשימת החברות המצורפת בנספח 3) או הוראת הקיזוז (לגבי מוסדות להשכלה גבוהה המתוקצבים ע"י הות"ת) בסכום נקוב או באחוזים מסכום ההתקשרות, כפי שמוגדר בחוזה ההתקשרות, המבטיחה את מילוי התחייבויות הקבלן עפ"י תנאי המכרז, עפ"י הצעתו כפי שאושרה ע"י ועדת המכרזים וחוזה ההתקשרות.

3.7 המציע – כל גוף שהגיש הצעה למכרז.

3.8 הצעה למכרז – תשובת המציע לפנית המשרד הכוללת את כל המידע הנדרש למשרד, מסמכים המעידים על עמידתו בדרישות המכרז, התחייבותו לעמוד בתנאי המכרז והצעת מחיר – כל זאת עפ"י דרישות המכרז.

3.9 הקבלן/הספק – מציע שהצעתו זכתה במכרז וחתם על הסכם התקשרות עם המשרד.
3.10 לקוח – גוף שהוצג ברשימת הניסיון של המציע ושעימו נערכה התקשרות לקבלת שירות ע"י המציע וצויינו לגביו פרטים מלאים כולל פרטי בעל תפקיד במציע ודרכי התקשרות עימו.

3.11 איש הקשר מטעם הלקוח – בעל תפקיד אצל הלקוח שמכיר את השירות שהגוף המציע ציין שסיפק לו או את בעל התפקיד המוצע במסגרת המכרז, לגביו הוא ניתן כאיש קשר בגוף. 

3.12 שנה – 12 חודשים מלאים.
3.13 שנה אחרונה – התקופה מתייחסת לשנה אחורה מהמועד האחרון להגשת ההצעות.
3.14 חודש אחרון/חודשים אחרונים – התקופה מתייחסת למספר החודשים הנקוב במכרז, מהמועד האחרון להגשת ההצעות.
3.15 מכרז היקפים משתנים – הינו מכרז שרק יחידות הפעילות מוגדרות מראש באופן כמותי, בעוד ההיקף משתנה אינו מוגדר מראש וייקבע מעת לעת עפ"י צרכי היחידה.
4. תיאור הפרוייקט, היקפו ותפקידי הקבלן בביצוע העבודה

4.1 כללי
משרד החינוך באמצעות אגף רכש, מכרזים והתקשרויות מעוניין לקבל שירותי הכנת מכרזים לצרכי רכישה של שירותים ו/או טובין בתחומים שונים עבור המשרד וכן של ליווי ההליך המכרזי ובדיקת הצעות שיתקבלו למכרזים, בהתאם לתהליך העבודה וההיקפים כמפורט בהמשך. 
המשרד מבקש להפעיל את הפרוייקט של עריכת מכרזים ובדיקת ההצעות באמצעות ספק או מספר ספקים, שיבחרו במכרז זה.

הספק יספק למשרד מענה כולל לכל התכנית שהוגשה על ידו בהצעתו למכרז זה, לרבות שינויים שיידרשו ע"י המשרד.

הספק יפעיל את כל התהליכים הנדרשים במכרז זה בשלמותם, לרבות אלו המתוארים בפרק 4 וזאת החל מהיום שיקבע בהסכם כיום תחילת ההתקשרות.

למען הסר ספק, תהליכי העבודה המפורטים במכרז זה הם אלה הנוהגים היום. יתכן כי יהיו שינויים בתהליכי העבודה במהלך תקופת ההתקשרות. על הספק לקחת זאת בחשבון ולהיערך למתן שירות מלא עפ"י תהליכי העבודה שידרשו.

בכל מקרה בו מדובר על תהליך העבודה לגבי מכרז, הוא נכון גם לגבי RFI בשינויים המחויבים.
למען הסר ספק, מדובר בשירותי עריכת מכרזים, בדיקת הצעות, ליווי הליך מכרזי וכו' ולא בשירותי ייעוץ.
4.2 תהליך העבודה
4.2.1 לאחר שוועדת המכרזים מאשרת הכנת מכרז, היחידה המקצועית במשרד מכינה הזמנת עבודה לספק. 
רק לאחר קבלת הזמנה חתומה, הספק ייפגש עם נציגי היחידה הרלבנטית לאותו מכרז אשר נתבקש להשתתף בניסוחו.

על הספק לקבל מהיחידה את הפרטים הרלבנטיים לנושא השירות הנדרש של המכרז, לרבות תהליך העבודה הקיים (אם ישנו), הניסיון שהצטבר אצל היחידה המקצועית כתוצאה מהפעלת המכרז הקיים (אם ישנו מכרז כזה), את המסקנות מהניסיון שהצטבר, את השינויים הנדרשים לצורך שיפור ביצועי המכרז ולצורך הגדלת השקיפות במכלול התהליכים ובבקרה על הפעולה.
4.2.2 דו"ח אפיון מקדמי
הספק יסייע ליחידה המקצועית, בהכנת דו"ח אפיון מקדמי שיכלול את הנתונים הבאים:
1. אפיון הטובין/השירות/העבודה – כולל תיאור מפורט מאפיינים עיקריים וסוגים קיימים.
2. אפיון השוק וניתוחו.
3. היקף ההתקשרות המשוער מבחינה כמותית ומספרית.
4. נתוני מכרזים ו/או התקשרויות קודמות דומות – כולל כמויות ומחירים, התייחסות להצלחות וקשיים, סקירת הספקים בתחום.
5. הליך המכרז הצפוי – קביעת תנאי הסף, הסבר על קביעת משך ההתקשרות המוצע במכרז, הסבר בדבר הדרך לבחירת הזוכה (קריטריונים ומשקלות), הסבר בדבר קביעת היחס בין המרכיב הכספי למרכיב הכמותי והמרכיב האיכותי והסבר בדבר קביעת אומדן, אם נקבע.
6. התייחסות להוראות התכ"מ להודעות החשב הכללי והוראות מכח כל דין תוך מתן ביטוי לאופן יישומם במכרז (הוראת התכ"מ 7.2.9 סעיף 4.2).
7. הכנת חלופות למבנה המכרז ולאופן ההפעלה המוצע.
סעיף זה הינו אופציונאלי ויעשה עפ"י צרכי היחידה והנחיית הוועדה.
4.2.3 הכנת כתב המכרז
(1) על בסיס דו"ח האפיון המקדמי, אם נכתב, הספק ייעץ ליחידה בדבר כתיבת מפרט מכרז שיכלול את כל הפרטים והנתונים הנדרשים בסעיף 4.2.2 תתי סעיפים א-ז, לרבות בירור בדבר רישיונות ו/או אישורים הנדרשים במקרים שונים עפ"י הדין או הנוהג, וכן סעיפים כלליים הנדרשים בכל מכרז כגון סעיפי נזיקין, הוראות החשב הכללי, זכויות יוצרים, שמירת סודיות וכו'. 

הספק ינסח ויכתוב את כתב המכרז לאור פרוט הצרכים שיקבל מהיחידה כאמור לעיל, כולל תיאור השירותים ו/או הטובין שרכישתם מתבקשת, נתונים, פריסת השירות, אוכלוסיית היעד, כמויות, היקפים, תפוקות, שיטות ניהול והפעלה וכו'.

הספק יקפיד לנסח את המכרז באופן אשר יהיה מפורט וברור על מנת שגורם המעוניין להגיש הצעה למכרז יבין מקריאתו את מהות העבודה המדויקת הנדרשת במכרז. 

כן יקפיד הספק לנסח את המכרז באופן ברור ומפורט על מנת שהשירות אשר יינתן למשרד בעקבות המכרז יקנה למשרד את מירב היתרונות. 

יודגש כי העבודה על הכנת המכרז מחייבת, ככלל, בדיקת תהליך העבודה, זיהוי התפוקות, זיהוי הגורמים השותפים לתהליך ובהתאם - שורה של מפגשים עם הגורמים הנוגעים בדבר במשרד כאמור, כולל עם נציגי היחידות ובכלל זה עם אלה שעימם יוכן נוסח המכרז.

יודגש כי מהספק יידרש להכין ולבדוק מספר מכרזים במקביל ועליו להיערך לכך בהתאם.




(2) כל מכרז ייכתב מתוך שיקולי תכנון, תוך ראייה כוללת של כלל הפעילות המבוצעת במסגרת העבודה, תוך הגדרת ממשקי הפרויקט הנדרש, על בסיס דו"ח האפיון המקדמי כאמור לעיל אם הוכן כזה, תוך התייחסות לממשקים השונים בתוך המשרד ובין הגורמים השותפים והממשקים מול נותני השירות ומול מקבלי השירות, בהתייחס בין היתר לנושאים הבאים:

(1) איסוף מידע ונתונים מגורמים שונים במשרד לצורך הגדרת השירות ותפקידי הספק בשירות הניתן תוך ציון אפשרויות התכלול בין פעולות שונות או פרויקטים דומים.
(2) בחינת סוגי הספקים הפוטנציאלים המסוגלים לתת שרות זה תוך התייחסות גם לנושא של חשש לניגודי עניינים.

(3) הצעה להגדרת הדרישות המינימליות מהספקים הפוטנציאלים.

(4) תיאור השירות הנדרש תוך התייחסות, בין היתר: 
1. להגדרת השירות הנדרש ותפקידי הספק.

2. למקבלי השירות (מטה המשרד, מחוזות המשרד, בתי הספר, תלמידים, מורים וכו').

3. ללוחות זמנים ולתהליכים מחייבים.

4. לאמצעים הנדרשים למתן השירות.

5. לסוגי כ"א שייתן את השירות, תוך התייחסות להכשרתו וניסיונו.
(5) קביעת יחידות התפוקה באופן מדויק.

(6) אופן הפיקוח והבקרה שיבצע המשרד תוך שימוש בכלים שונים (דיווחים, פיצוי מוסכם וכו'), תוך לקיחה בחשבון את הרגישות של השירות.
(7) תנאים כללים של ההתקשרות.
(8) מבנה הצעת המחיר ותנאי ההצמדה והתשלום.
(9) הקריטריונים לבדיקת הצעות שיוגשו ומחוון מפורט.

(3) על הספק לקחת בחשבון כי בעת ניסוח המכרז בכל תחום נדרש, יהיה עליו להיפגש עם יחידות שונות במשרד בנוסף ליחידה עבורה מנוסח המכרז, כגון חשבות המשרד, לשכה משפטית, יחידות משיקות וכו', ואף לשנות את ניסוח המכרז במידה שהדבר ידרש בעקבות זאת.

(4) הספק יכין את תכולת כתב המכרז, את חוברת ההצעה, את המחוון הנדרש ואת הקריטריונים לבדיקת ההצעות שיוגשו ויגישם ליחידה לעיון והערות. הקריטריונים והמחוון יוכנו בתוכנת אקסל עם קישוריות בין גליונות אלקטרוניים שונים.

(5) הספק יתקן את תכולת כתב המכרז את חוברת ההצעה והקריטריונים עפ"י הערות היחידה המזמינה ויחתים את מנהל היחידה או בא כוחו/ה על הנוסח שיוגש לדיון בועדת הרכישות.
בתום תהליך הכנת טיוטת המכרז וקבלת אישור היחידה לתקינותו, יגיש הספק את כתב המכרז, בדואר אלקטרוני, לאגף רכש, מכרזים והתקשרויות לבדיקה ואישור ראשוני טרם העברתו לדיון בועדת המכרזים, וזאת לכל המאוחר 7 ימי עבודה לפני המועד שנקבע לדיון בועדה. 

נוסחו של כתב המכרז, הקריטריונים והמשקלות לבדיקת ההצעות, לאחר שעברו את כל התהליך הנ"ל, יובאו ע"י אגף רכש, מכרזים והתקשרויות לאישור ועדת הרכישות (היא וועדת המכרזים) של המשרד, לאחר שזו קיבלה מאת הספק את הנוסח המתוקן והמעודכן כאמור לעיל.

(6) על הספק לסיים את כתיבת נוסח המכרז על כל חלקיו בתוך חודשיים ימים מיום קבלת הזמנת עבודה מאושרת, אלא אם כן הוחלט על לו"ז אחר ע"י מנהלת האגף ו/או וועדת הרכישות.
(7) על הספק להעביר תזכורות ליחידה, לפחות פעמיים במהלך החודשיים אם וככל שאין התקדמות בהכנת כתב המכרז.
4.2.4 השתתפות בדיוני וועדת הרכישות
(1) הספק ישתתף בדיון/דיונים אשר יתקיים בוועדת הרכישות עפ"י הלו"ז שיקבע על ידה בנוגע למכרז וככל שנדרש ע"י הוועדה.

במידת הצורך, יסייע ליחידה המזמינה להשיב על שאלות הועדה ויבצע את התיקונים שידרשו ע"י הועדה בנוסחו של כתב המכרז, חוברת ההצעה הקריטריונים והמשקלות לבדיקת ההצעות.

הספק ידאג לתיקון הערות וועדת הרכישות באופן מידי, ולכל היותר תוך תוך 2 ימים מיום קבלתן מהוועדה, ולהכין עותק שיועבר להשלמת דרישות אבטחת המידע ודרישות הביטוח. הנוסח הסופי יועבר לאגף הרכש לצורך המשך טיפול כאמור, לכל היותר תוך 2 ימים מיום אישור הוועדה.

על הספק לשמור את כל התיקונים בכתב יד שנרשמו תוך כדי הדיון בוועדת הרכישות, לתעד אותם ולסייע בהכנת פרוטוקול ועדת הרכישות.

עם השלמת כל הדרישות, הספק יסייע בהכנת הנוסח המיועד לפרסום בעיתונות הכתובה ובאתר האינטרנט.

4.2.5 הכנת מסמך הבהרות
(1) אגף הרכש יעביר שאלות שהתקבלו מהמציעים אל הספק ואל היחידה המקצועית במשרד, באמצעות דוא"ל. 
על הספק להכין את מסמך ההבהרות יחד עם היחידה המקצועית.
לכשיושלם תהליך זה, יועבר לאגף הרכש נוסח מוצע של מסמך ההבהרות והתהליך ימשך כמתואר להלן.
לצורך כך, יעמוד הספק עם היחידה המקצועית בקשר ע"י דוא"ל, שיח טלפוני, מפגש פנים אל פנים, או כל דרך מתאימה אחרת.
(2) אם מתקיים כנס ספקים הספק ישתתף בו ויסייע ליחידה במתן תשובות לשאלות.
על הספק להקפיד על רישום השאלות והתשובות אשר ניתנו בכנס ספקים, ככל שמתקיים ותיעוד השאלות שהתקבלו בכתב.
(3) אם וככל שיידרש הדבר, יסתייע הספק בעניין בגורמים המוסמכים לכך במשרד כגון אגף הרכש, חשבות המשרד והלשכה המשפטית.

(4) במקרה בו נדרש שינוי מהותי בכתב המכרז, בהיקפים ובכמויות שצוינו במכרז או בתנאי הסף בעקבות שאלות הספקים – יובא העניין באופן מיידי להחלטת ועדת הרכישות. 

על הספק להקפיד ולהפנות נושאים אלה מראש, מבעוד מועד ולפי לוח הזמנים שנקבע למכרז, באמצעות אגף הרכש, להחלטת הוועדה.

כמו כן כל השינויים שיש לבצע במכרז הן בעקבות כנס הספקים או בעקבות הליך שאלות בכתב והן בעקבות דרישות הועדה או היחידה, או מכל סיבה אחרת, יוכנו ע"י הספק.
(5) הסיכום של כנס הספקים/סיכום תשובות לשאלות בכתב, לאחר קבלת אישור היחידה המקצועית, יועבר לאישור היועץ המשפטי (אשר אישר את נוסח המכרז לפירסום).
לאחר קבלת כל האישורים הנדרשים לעיל, יוגש לאגף הרכש מסמך סופי להפצה למשתתפים ולפרסום, לכל המאוחר תוך שבוע ממועד קיומו של המפגש/מועד אחרון לשאלות.
כמו כן, יש להיערך למתן מענה לשאלות נוספות, לפי הצורך ולפי הנחיית אגף רכש, מכרזים והתקשרויות.

4.2.6 בדיקת ההצעות
(1) לאחר פתיחת תיבת המכרזים ופתיחת ההצעות ע"י הגורמים המוסמכים לכך במשרד, תילקחנה ההצעות ע"י הספק לבדיקה. 
על הספק לדאוג להעברה תוך אבטחת אי אובדן כל ההצעות למשרדיו, שם תיבדקנה על ידו. 

לאור העובדה כי מדובר במידע סודי, על הספק לדאוג לאבטחת ההצעות וכל מסמך הנוגע להן, ולשמור על סודיות מרבית, לרבות העברת החומר ושמירתו עד להשבתו למשרד החינוך באופן אשר יבטיח שמירת סודיות ואי חשיפת החומר מפני מי שאינו מורשה לראותו. 

(2) על הספק לבדוק את ההצעות שנתקבלו למכרז מכל ההיבטים שנדרשו ובהתאם להיבט המקצועי והמינהלי, כולל: שלמותן, עמידתן בדרישות הסף ודרישות מכרז אחרות, פנייה ללקוחות לקבלת חוות דעת על המציעים כולל קבלת מידע על השרות שבוצע, בדיקת איכות ההצעות עפ"י המחוון והקריטריונים שנקבעו ע"י וועדת המכרזים ואת הצעות המחיר, וזאת תוך שיתוף היחידה הרלבנטית במשרד אשר הזמינה את המכרז הנדון. 
(3) דו"ח מפורט בכתב, לגבי כל הצעה שנבדקה, יוגש לאגף רכש, מכרזים והתקשרויות ויועלה בפני הועדות שידונו במכרז בשלבים השונים (ועדת המשנה שמינתה לצורך בדיקת הצעות ומתן המלצות וועדת הרכישות).

(4) הספק לא יעביר את החומר ו/או כל חלק ממנו ו/או העתק ממנו לאיש, ולא ימסור כל מידע אודותיו, לרבות לעובדי משרד החינוך, אלא באישור מפורש של מנהלת אגף רכש, מכרזים והתקשרויות, ויפעל אך ורק עפ"י הוראותיה בעניין. 

במקרה הצורך יהיה על הספק להכין פניות בכתב, בהנחיית אגף רכש, מכרזים והתקשרויות ובהתאם להחלטת וועדת המכרזים למציעים בבקשה להבהרות ו/או השלמות נדרשות. 

אם וככל שמתעוררות שאלות או בעיות או שהועלה ספק כלשהו לגבי הצעה זו או אחרת, על הספק להעלות העניין, באמצעות מנהלת אגף רכש, מכרזים והתקשרויות, בפני ועדת המשנה שמונתה ע"י ועדת הרכישות לבדיקת ההצעות ו/או בפני ועדת הרכישות של המשרד. 

הספק יכין מסמך המכיל את ממצאי הבדיקה בפירוט, כמו גם תמצית של הבדיקה המכילה עמידה או אי עמידתה של כל הצעה בתנאי הסף ובדרישות אחרות שנדרשו המציעים לפרט בהצעתם. 

כמו כן, כחלק מהליך הבדיקה, יכין הספק את טבלת השוואת ההצעות אשר תכיל את הציונים אשר ניתנו לאור הבדיקה המשותפת עם היחידה בכל סעיף וסעיף.

על הספק להשתתף בכל ישיבות ועדות המשנה ועדות הרכישות בהן ידונו המכרזים אשר סייע בניסוחם ובדיקת ההצעות אשר הוגשו לגביהם, ולהביא בפני הועדות את ממצאי בדיקת ההצעות, להציג בפני הועדות בעיות שעלו בעת בדיקת ההצעות, ולסייע לוועדות בכל עניין שיידרש לצורך קבלת החלטה, לרבות ביצוע בדיקות שונות, נוספות ו/או משלימות. 
על הספק להיות זמין לנוכחות והשתתפות בישיבות אלה.

על הספק לקחת בחשבון כי יתכן שתתקיימנה מספר ישיבות ועדות משנה ועדות רכישות בנוגע לכל מכרז, ועליו להשתתף בכולן.

על הספק לסיים בדיקת הצעות והשוואתן לכל היותר תוך 14 יום מהמועד האחרון להגשת הצעות למכרז. במקרים חריגים כגון כמות גדולה של הצעות או מורכבות הבדיקה, או דחיפות מיוחדת של השירותים נשוא המכרז, תוכל הוועדה, באמצעות מנהלת אגף הרכש, לצמצם או להאריך את משך הבדיקה. 

4.2.7 על הספק לסייע למשרד בבדיקת פניות ובניסוח תשובות למציעים אשר פונים למשרד בעקבות החלטת ועדת הרכישות בנוגע למכרזים השונים, לרבות פניה של עו"ד, תביעות משפטיות, השתתפות בישיבות בפרקליטות ובבית משפט בעקבות הגשת תביעות וכו' ככל שידרש. 
גם במקרים כאלה יתכן כי תידרשנה בדיקות שונות נוספות ו/או משלימות מצד הספק.

מובהר בזה כי לא תינתן תמורה נפרדת לעניין זה.
4.2.8 עבודות מיוחדות
ביצוע עבודות מיוחדות הקשורות לתחומי המכרזים וההתקשרויות כגון נושא מיפוי התקשרויות ועוד. 
תמורת עבודות אלה יוקצו שעות, עפ"י שיקול דעת הועדה. ההיקף המירבי הכולל של עבודות אלה יעמוד על כ- 1,200 שעות לשנה. 
סעיף זה הינו אופציונאלי ועבורו יוכנו הזמנות עבודה נפרדות.
4.2.9 ניהול תיק מכרז ממוחשב
הספק יכין מיד עם השלמת תהליכי מכרז שהשתתף בהכנתו, תיק מכרז על גבי תקליטור, שיכלול ריכוז של כל המסמכים בנייר ובקבצים שהוכנו במסגרת המכרז. 
הריכוז יכלול את כל הפרוט הבא:

1. הנוסח הסופי של המכרז, כולל כל הנספחים, בקובץ מחשב ונספחים נוספים כקבצים מקוריים וכקבצים סרוקים.

2. נוסח הקריטריונים לבחירת הספק הכולל חתימת חברי הועדה – במסמך, כקובץ מקורי וכקובץ מחשב (בדרך כלל בקבצי אקסל).

3. נוסח הפרסום בעיתונים – קובץ הנוסח הסופי כפי שפורסם בעיתונות בקבצי מחשב.

4. מכתבי שאלות הספקים וסיכומים המתקבלים בתהליך מפגש הספקים/הליך שאלות בכתב – קובץ הסיכום וכן קובץ סרוק של מכתבי הספקים.
5. כל החלטות הוועדה שהתקבלו בהליך המכרז.

6. מכתבי הפניות להשלמת נתונים למציעים – בקבצי מחשב.
7. תשובות המציעים לפניות להשלמת נתונים.

8. טבלאות מתן הציונים וגיליונות אלקטרונים של נתוני המציעים ותהליך הבדיקה, בקבצי מחשב (בדרך כלל בקבצי אקסל כולל נוסחאות החישוב והקישורים) – לפי שלב הבדיקה.

9. החלטות ועדת המשנה וועדת הרכישות – בקבצי מחשב (בדרך כלל קבצי WORD) וקובץ סרוק.

10. פרטי ההצעה הזוכה בלבד, על גבי טבלאות מתן הציונים והשוואת ההצעות.

הספק ימסור לאגף רכש, מכרזים והתקשרויות 2 עותקים של תיק מכרז שלם, כאמור לעיל, על גבי CD-ROM (שלא נתונים לצריבה נוספת).

4.2.10 בכל מקרה הספק מתחייב לאחריות מלאה על העבודה בכללותה.
4.2.11 דיווח
הספק יכין דו"ח מפורט, מידי רבעון, של כל המכרזים שפורסמו, רשימת הספקים שהגישו הצעותיהם לכל מכרז לרבות הצעות המחיר והציונים שניתנו לכל הספקים בכל הנושאים, וההצעה הזוכה, הכל לפי הקטגוריות שבמחוון ובקריטריוני האיכות.
דו"ח זה המהווה ריכוז של כל המכרזים וההצעות ישמש בסיס מידע כולל של התהליך, המכרזים והמידע שהצטבר.
4.2.12 היקף הפרויקט
(1) להלן פירוט ההיקפים המשוערים של שעות עבודה להכנת מכרז, בדיקה וניתוח ההצעות:
(1) הכנת דו"ח אפיון מקדמי – 5-10 שעות.

(2) פניות לקבלת הצעות מחיר (ללא הכנת כתב מכרז) – 10 שעות.
(3) הכנת R.F.I – 30 שעות.
(4) מכרז חדש (כולל קול קורא)
1. מכרז חדש פשוט – 35 שעות.

2. מכרז חדש רגיל – 50 שעות.

3. מכרז חדש מורכב – 65 שעות.

4. מכרז חדש מורכב ביותר – 80 שעות.

(5) מכרז חוזר
1. מכרז חוזר עם שינויים מעטים (לפי שיקול דעת הועדה) – 5 שעות.
2. מכרז חוזר רגיל – 35 שעות.

3. מכרז חוזר מורכב – 55 שעות.
(6) בדיקת הצעות

בדיקת כל הצעה שמתקבלת – 4 שעות.
מכרז כנ"ל ו/או R.F.I ו/או פנייה לקבלת הצעות מחיר שבהכנתם ישותפו יועצים מקצועיים אחרים, עפ"י שיקול דעת הועדה, יופחתו כ- 20% מהיקף השעות כמפורט לעיל.

למען הסר ספק, הוועדה תוכל לשנות את ההיקפים האמורים לעיל עפ"י שיקול דעתה הבלעדי.

(2) להלן מספר המכרזים שפרסם משרד החינוך, ע"י אגף רכש, מכרזים והתקשרויות, ב-4 השנים האחרונות (לא כולל מכרזים שפורסמו על ידי יחידות הסמך):

· שנת 2010
- סה"כ 50 מכרזים 

· שנת 2011
- סה"כ 37 מכרזים 

· שנת 2012
- סה"כ 47 מכרזים 

· שנת 2013 – סה"כ 39 מכרזים

המשרד אינו מתחייב לכל היקף של הכנת מכרזים ומספרם בפועל יקבע בהתאם לתוכניות העבודה של המשרד, המשתנה משנת עבודה אחת לשניה.

על המציע לקחת בחשבון תקופות של פעילות מוגברת, עפ"י צרכי המשרד והיחידות. 

הספק מתחייב לבצע את העבודה בכל היקף שיידרש, בקצב הנדרש, בתנאים על פיהם זכה במכרז.

מובהר בזה כי לא כל המכרזים שיידרשו למשרד יוכנו ע"י הספק. כך למשל, מכרזים אשר לצורך הכנתם דרושה מומחיות מקצועית, לא יוזמנו אצל הספק, או שתוזמן הכנתו של חלק מהמכרז בלבד. 
כמו כן רשאי המשרד להכין מכרזים בכוחות עצמו.

המשרד רשאי לחלק את העבודה במכרז זה בין מספר זוכים, וזאת בהתאם לצרכיו ולשיקול דעתו הבלעדי.
הישיבות עם נציגי המשרד בעניין המכרז וכן ועדות המשנה ועדות הרכישות תתקיימנה באתרי משרד החינוך בכל הארץ. רוב הישיבות תתקיימנה במשרד בירושלים. הישיבות עם יחידות הסמך של המשרד תתקיימנה ברובן באיזור תל אביב. 

מהספק יידרש להשתתף בישיבות תכנון וניתוח המכרז כאמור, בכל אתר שיידרש ע"י המשרד, ומול כל גורם או יחידה מקצועית כפי שיוגדר ע"י המשרד. 

פרט לכך, העבודה תתבצע באתר הספק ובציוד של הספק.

כל היקפי הפעילות שפורטו לעיל הינם כמויות משוערות לשנה.

מובהר בזה מאחר שמדובר במכרז היקפים משתנים, למשרד שמורה הזכות להגדיל או לצמצם את היקפי הפעילות המשוערים כפי שפורטו לעיל, וזאת בהתאם לשיקולי המשרד והתקציב השנתי הקיים לפעילות במכרז.
4.3 ניירת ומסמכים

הקבלן הזוכה במכרז זה מנוע מלהשתמש בלוגו שלו על גבי ניירת הנוגעת למכרז זה. מבנה כותרת המסמכים תהיה במתכונת הבאה:


הכנת מכרזים לרכישת שירותים ו/או טובין, ליווי ההליך המכרזי ובדיקת הצעות עבור משרד החינוך
הפרוייקט מבוצע ע"י ________ עפ"י מכרז מס' _________

הפרוייקט מבוצע עבור אגף רכש, מכרזים והתקשרויות, משרד החינוך.

4.4 בנייה וניהול קובץ נהלי עבודה

4.4.1 הקבלן יבנה, תוך כדי התהליך, קובץ נהלי עבודה של הפרוייקט. הקובץ יכלול את כל הפעילויות הנדרשות לצורך הפעלה שוטפת של הפרוייקט. 
4.4.2 קובץ נהלי העבודה יהיה כפוף לכל התנאים במכרז זה ולא יכלל בקובץ נוהל עבודה הסותר הוראה מהוראות מכרז זה.

4.4.3 הקבלן יעביר את קובץ נהלי עבודה למשרד לצורך אישורו. כמו כן, יעביר הקבלן כל נוהל מעודכן לאישור המשרד.

4.4.4 על הקבלן לדאוג להתאמת הקובץ לתנאי הפעילות של הפרוייקט ולדאוג לעדכונו השוטף. 

4.4.5 קובץ הנהלים המלא הראשון יועבר תוך 3 חודשים ממועד ההתקשרות הראשונה. 
4.4.6 בכל שנת התקשרות חדשה, על הקבלן לדאוג להפקת קובץ נהלים מעודכן (כתנאי להמשך ההתקשרות).

4.4.7 הקבלן ייתן מענה לדרישות המשרד באמצעות נהלים מתאימים, תוך 10 ימי עבודה מיום הדרישה של המשרד.
4.4.8 בכל עת ימצא בידי הקבלן ובידי המשרד עותק מעודכן של קובץ הנהלים.
5. כח האדם של הקבלן והאמצעים הנדרשים לביצוע המכרז

5.1 לשם הפעלת הפרוייקט יפעל הקבלן ממשרדיו הוא, תוך איתור, גיוס והצבת כוח האדם והאמצעים הבאים, על ידו ועל חשבונו בהיקף ובדרישות המפורטים להלן.

5.2 עובדי הקבלן מנועים מלשבת במשרדי המשרד ו/או מלהשתמש בציוד ואמצעים של המשרד ו/או מלהשתמש בנייר רשמי של המשרד ו/או לחתום על מסמכים בשם המשרד ו/או להשתמש בתארים השמורים לעובדי המשרד. לפיכך, על הקבלן להקצות מקום עבודה לכל העובדים מטעמו בפרוייקט זה, ולספק להם את כל הציוד והאמצעים לביצוע עבודתם בשלמות, כנדרש במכרז.

5.3 המשרד רשאי לבחון מראש את התאמתו של כל עובד מבחינה מקצועית לדרישות המכרז.
ככל שיתברר שכח האדם המוצע, של המציע הזוכה, אינו עומד בדרישות המכרז יחוייב הקבלן להחליף את העובד המוצע בעובד העונה לדרישות המכרז והמתאים לביצוע התפקיד.

המשרד יבדוק התאמתו של כל עובד כזה לדרישות המכרז.

במידה שבמהלך ההתקשרות תתברר אי התאמה של אחד מעובדי הקבלן הפועלים במסגרת מכרז זה רשאי המשרד לדרוש את החלפתו ועל הקבלן יהיה להחליף עובד זה בתוך 14 יום ממועד הודעת המשרד על כך, בעובד העונה לדרישות במכרז זה.
הקבלן מחוייב להפעיל את הפרוייקט באמצעות אותו הצוות המוצג בהצעתו. עם זאת, במידה שנדרשת החלפה הקבלן יודיע מראש למשרד על החלפתו של כל עובד מהעובדים על מנת שהמשרד יוכל לבדוק כי העובד החדש יעמוד בכל דרישות המכרז המפורטים בסעיפים הנ"ל וכי הוא עומד לפחות בהכשרה ובניסיון של העובד אותו הוא מחליף.
הקבלן יעסיק ויחתום על חוזה העסקה עם כל עובד ויהיה אחראי לפעילותו השוטפת.

5.4 מובהר בזה כי לא ניתן להציג בהצעה בעל תפקיד שהינו עובד מדינה. במקרה שהמציע יעשה כן יחשב הדבר כאילו לא הציג את אותו בעל תפקיד בהצעה (וינתן ציון אפס).
איסור זה חל גם לגבי בעלי התפקידים שהקבלן לא נדרש להציגם בהצעתו אך נדרש להעסיקם במסגרת ההתקשרות. 
הקבלן לא יוכל להעסיקם אלא אם כן קיבלו אלה מראש וטרם העסקתם היתר בכתב להעסקה פרטית מהגורם המוסמך במשרד.

5.5 על הקבלן להפעיל מערכת כוח אדם ומערכת שכר עבור עובדיו, בהיותו המעסיק הישיר והבלעדי של עובדים אלו. מערכת זו תהיה מערכת מבקרת ומשלמת.
5.6 למען הסר ספק מוצהר ומוסכם כי היחסים בין הקבלן ובין הממשלה אינם יוצרים יחסי עובד-מעביד והמציע מצהיר בזה כי לא תהינה לו או למועסקים על ידו כל זכויות של עובדים המועסקים ע"י הממשלה, לרבות בגין הפסקת ביצוע העבודה.

כל הוצאות גיוס כח האדם והפעלתו יהיו על ידי הקבלן ועל חשבונו.

5.7 הקפדה על דיני העבודה במדינת ישראל

הקבלן מתחייב לשלם את שכרם של עובדיו תוך הקפדה יתרה על חוקי המגן המסדירים את תנאי העסקתם של העובדים במדינת ישראל, לרבות הסכמים קיבוציים כלליים לגביהם ניתן צו הרחבה לכלל העובדים במשק. בכלל זה מתחייב הקבלן לפעול עפ"י חוקי ההעסקה המפורטים בנספח מספר 3 למכרז, וכל חקיקת מגן אחרת, כל דין הנוגע להעסקת עובדים לרבות עובדים זרים, צווי הרחב והסכמי עבודה קיבוציים ככל שאינה מופיעה בנספח זה. 

5.8 מבלי לפגוע בכלליות האמור לעיל מתחייב הקבלן:
· לשלם לכל העובדים המופעלים במסגרת מכרז זה, לפחות שכר מינימלי העולה על שכר המינימום במשק (כפי שנקבע מעת לעת ע"י הממשלה) וככל שעפ"י כל דין (כולל הסכמים קיבוציים) מחוייב לשלם שכר מינימלי אחר לשלם לכל הפחות סכום זה והמתאים לכישורים, להכשרה ולתפקיד אותו מבצע כל אחד מבעלי התפקיד.
· לבצע לעובדיו ביטוח פנסיוני, החל מיום עבודתם הראשון, בקרן פנסיה, קופת גמל או ביטוח מנהלים (או שילוב ביניהם) בגוף פיננסי שיבחר ע"י העובד, כאשר הקבלן מתחייב להפריש את הסכומים הבאים בגין ביטוח הפנסיוני של העובד - לפחות 6% מהשכר בפועל בגין תגמולים והעובד יפריש על חשבונו 5.5% בגין תגמולים, הקבלן גם יפריש 8.333% בגין פיצויים. לעניין הפיצויים מובהר בזאת כי הקבלן יפריש סכום זה לסוג הביטוח הפנסיוני שבחר העובד (דהיינו לא לקרן פיצויים מרכזית) וכן הקבלן יתחייב מראש, ואף יציין בהסכמי העסקה עם עובדיו כי הוא מתחייב מראש להשאיר סכום זה בביטוח הפנסיוני בו בחר העובד בכל מקרה (דהיינו גם אם העובד לא פוטר או עבד פחות משנה או מכל סיבה אחרת. הסכום שהופרש בגין פיצויים ישאר בקופת העובד). הפרשות אלו תבוצענה ע"י הקבלן בגין כל העובדים במסגרת השירותים הניתנים למשרד עקב זכייתו של הקבלן במכרז, בכל היקף העסקה שהוא ע"י הקבלן ועל פי החלק היחסי. מובהר בזאת כי הפרשה זו הינה חובה וכי ככל שיוכח כי עובד מעובדי הקבלן אינו מעונין בהפרשה זו, יחויב הקבלן להשיב למשרד החינוך מידי חודש את הסכומים אשר נחסכו כתוצאה מכך שאותו עובד לא בוטח בביטוח פנסיוני.
· לשלם לעובדיו בתום שנת עבודה אחת דמי הבראה עפ"י ההסכם הקיבוצי אשר הוחל בצו הרחבה על כלל העובדים במשק.
· להעניק לעובדיו חופשות וימי מחלה כפי שנקבע בכל דין.
· לשלם לעובדיו קצובת נסיעה כפי שנקבע בהסכם הקיבוצי אשר הוחל בצו הרחבה על כלל העובדים במשק.
· במידה שהוא מעסיק עובד כלשהו מעובדיו בשעות עבודה נוספות – לפעול עפ"י חוק שעות עבודה ומנוחה, לרבות לענין תשלום השכר הנדרש בגין שעות אלו. מובהר בזה כי לענין זה על הקבלן לקחת בחשבון את היקף העסקת עובדיו, בכל יום ויום, בכל הפרוייקטים שבו הוא מעסיק אותם, כך שיעמוד בתנאי החוק. 
5.9 מובהר בזה כי ככל שנקבע שכר מינימלי לשעת עבודה שעל הקבלן לשלם לעובדיו במכרז זה (בין אם מדובר בשכר מינימלי עפ"י דין ובין אם עפ"י הוראה מיוחדת מעבר לשכר המינימלי שנקבע בדין), הרי שחל איסור על הקבלן לכלול בשכר המינימלי לשעה מרכיבים שונים כגון דמי הבראה, ביטוח פנסיוני, קצובת נסיעה, הפרשה לפיצויי פיטורין וכיוצ"ב.

5.10 בכל מקרה בו הקבלן מעסיק עובד פחות מ- 75 ימים בשנה, עליו לשלם לעובד 4% משכרו כדמי חופשה, במקום ימי החופשה המגיעים לו. זאת בהתאם להוראות סעיף 15 לחוק חופשה שנתית. התשלום לעובד יבוצע ישירות, כל עוד לא הוקמה קרן כמפורט בסעיף 15 הנ"ל.
5.11 הקבלן מתחייב לידע את כל עובדיו על מלוא זכויותיהם בעניין כאמור לעיל. לצורך כך יכין נוסח של דף מידע שלו הכולל את המידע הנדרש, ואשר ימסר ע"י הקבלן לכל עובדיו, עובר לתחילת העסקתם על ידו בפרוייקט. כן מתחייב הקבלן לצרף דף המידע לכל חוזה העסקה עם עובדיו בפרוייקט. בדף המידע אף יובהר לכל עובד כי אינו רשאי לותר על זכות מהזכויות הנ"ל.

5.12 מובהר בזה כי המשרד רשאי, בכל עת, לבדוק את המערכת התקציבית והנהלת החשבונות של הקבלן, על מנת להבטיח קיומם של כל התחייבויות הקבלן בכל הקשור למכרז זה, ובכלל זה בכל הקשור לשמירה על כללי ההעסקה כאמור לעיל. על הקבלן להעמיד לרשותו ולעיונו של המשרד ו/או כל נציג מטעמו את כל החומר והמידע שידרשו ע"י המשרד ו/או נציגו, עפ"י שיקול דעתו הבלעדי של המשרד ו/או נציגו. ככל שיתגלה מהבדיקות שהקבלן לא ביצע חובה מחובותיו כאמור לעיל, לרבות לענין המבנה לשמירת נתונים, המשרד יהא רשאי להפסיק עימו את ההתקשרות ו/או לחייבו בתשלום פיצוי מוסכם בהיקף שלא יפחת מעלות המרכיב לגביו חרג לאורך כל תקופת החריגה ועד לסכום המגיע לפי 5 מהסכום. מובן כי אין באמור לעיל כדי לפגוע בכל זכות העומדת למשרד עפ"י כל דין ו/או עפ"י המכרז וההסכם.
5.13 כח האדם לביצוע הפרוייקט

5.13.1 מנהל פרוייקט

על המציע להציג בהצעתו מנהל פרוייקט בעל ניסיון של 5 שנים מתוך 7 השנים האחרונות לפחות בניסוח והכנת מכרזים (הכולל בין היתר, מפרטים, כתבי כמויות, ניתוח נתונים, קריטריונים ומשקולות לבדיקת ההצעות) ובבדיקת ההצעות שנתקבלו למכרזים אלו, עבור משרדי ממשלה ו/או מוסדות ציבור ו/או גופים פרטיים, הן בנושא רכישת שירותים והן בנושא רכישת טובין, בהיקף מינימלי של 15 מכרזים בשנה, מהם לפחות 10 מכרזים למתן שירותים.

לצורך חישוב 10 המכרזים לרכישת שירותים, ילקחו בחשבון עד 2 מכרזים בנושאים: אחזקה, גינון, שמירה, ניקיון ובבדיקתן של ההצעות שהתקבלו למכרזים אלו.

לצורך חישוב 15 מכרזים בשנה, ילקחו בחשבון עד 2 מכרזים שהוכנו עבור גופים פרטיים ובדיקה של ההצעות שהתקבלו למכרזים אלו.
על מנהל הפרוייקט להיות בעל תואר אקדמי ממוסד המוכר ע"י המל"ג.

תינתן עדיפות למנהל פרויקט בעל תואר בתחום הנדסת תעשיה וניהול. 

5.13.2 צוות העובדים

על הגוף המציע להציג בהצעתו צוות של לפחות 2 עובדים, בנוסף למנהל הפרוייקט, כל אחד מהם בעל ניסיון של 3 שנים מתוך 5 השנים האחרונות לפחות, בניסוח והכנת מכרזים (הכולל בין היתר, מפרטים, כתבי כמויות, קריטריונים ומשקולות לבדיקת ההצעות) ובבדיקת ההצעות שנתקבלו למכרזים, עבור משרדי ממשלה ו/או מוסדות ציבור ו/או גופים פרטיים, הן בנושא רכישת שירותים והן בנושא רכישת טובין, בהיקף מינימלי של 6 מכרזים בשנה, מהם לפחות 4 מכרזים למתן שירותים.

לצורך חישוב 4 המכרזים לרכישות שירותים יילקח בחשבון מכרז אחד בלבד באחד מהנושאים: אחזקה, גינון, שמירה, ניקיון ובבדיקת ההצעות שהתקבלו למכרז זה.
לצורך חישוב 6 מכרזים, ילקח בחשבון מכרז אחד בלבד שהוכן עבור גוף פרטי ובדיקה של ההצעות שהתקבלו למכרז זה.

על העובדים שבצוות להיות בעלי תואר אקדמי ממוסד המוכר ע"י המל"ג.

אם מנהל הפרויקט המוצג אינו בעל תואר בתחום הנדסת תעשייה וניהול, על אחד העובדים המוצגים בצוות זה להיות בעל תואר בתחום הנדסה תעשייה וניהול.

למען הסר ספק, במידה ומנהל הפרויקט או אחד מאנשי הצוות המוצגים אינם בעלי תואר בתחום תעשיה וניהול, יינתן ציון אפס  בסעיף ההכשרה של מנהל הפרויקט ושל אנשי הצוות המוצגים.
על הספק לקחת בחשבון את הצורך לעמוד בלו"ז בקיום התחייבויותיו עפ"י המכרז, וככל שיידרש להעסקת עובדים נוספים על מנת לעמוד בכך, יהיה עליו לעשות כן. במקרה זה עליו להקפיד כי יעמדו בכל דרישות המכרז.
ככל שמשרד החינוך יחליט לפצל את הזכייה במכרז ליותר מספק אחד, יוכל המשרד לקבוע את היקף ההתקשרות עם כל ספק, וזאת עפ"י שיקול דעתו הבלעדי של המשרד. 
ככל שיוחלט על התקשרות בהיקף מועט של מכרזים, יוכל המשרד לאשר לספק להעסיק כח אדם בהיקף מצומצם מהאמור לעיל, או רק חלק ממנו, וזאת עפ"י שיקול דעתו הבלעדי של המשרד. 
למען הסר ספק, יש להציג את מלוא כח האדם הנדרש לעיל במסגרת ההצעה.

5.13.3 עובדי מינהל

הקבלן יפעיל, לצרכיו הוא, על חשבונו, עובדי מינהלה, לוגיסטיקה, קלדנות, מזכירות קליטת נתונים, עיבוד נתונים ועריכה לשונית על מנת לספק בשלמות את התפוקות הנדרשות במכרז, בלוחות הזמנים הנדרשים.
5.14 משרדים/אתרי עבודה
על הקבלן להקצות על חשבונו אתר עבודה פעיל לצורך ביצוע הפעילות במסגרת פרוייקט זה.

אתר העבודה הנ"ל יכלול את כל הכלים והאמצעים הנדרשים לצורך ביצוע מלא ושלם של הפעילות.

5.15 תשתית ממוחשבת

הקבלן נדרש להפעיל מערכת ממוחשבת פנימית לצורך ניהול ותפעול הפרוייקט, המאפשרת הפקת נתונים והעברתם למערכות המשרד בפעילויות הבאות:
1. ניהול תיק מכרז ממוחשב כאמור בסעיף 4.2.9 לעיל.
2. מעקב אחר ביצוע תוכניות הפעילות.
3. הפקת דוחות ביצוע (דו"ח סיכום שנתי, דו"ח חודשי וכו') וכל דו"ח שיידרש ע"י המשרד ברמות של דו"ח תקופתי, דו"ח אירועים מיוחדים.
4. חובה על הקבלן להעביר העתק של היישום הממוחשב מיד לאחר הפעלתו וכן להעביר עותק מעודכן בכל עת בו הקבלן מבצע שינוי כלשהו.
בנוסף, יעביר הקבלן למשרד את כל המידע שנצבר במערכות שלו בכל הנוגע לפרוייקט זה וזאת בכל עת שיידרש לכך ע"י המשרד.
5.16 אמצעי מחשוב
מערכת מחשבים ואמצעים אחרים לתמיכה בפעילויות הבאות:

5.16.1 מעקב אחרי הליך הכנת המכרז, עפ"י אבני הדרך ולוחות הזמנים הנדרשים.
5.16.2 הליך בדיקת ההצעות והשוואתן.
5.16.3 ניהול המידע המפורט במכרז.
5.16.4 הפקת דוחות ביצוע ברמות של: דו"ח סיום פעילות, דו"ח רבעוני, דו"ח שנתי, דוח אירועים מיוחדים ומענה מיידי לשאילתות וביקורות.

5.17 ציוד קבוע/מתכלה
כל הציוד הדרוש לספק לשם מתן השירות הנ"ל במלואו, לרבות טלפונים, פקסים, ריהוט, ציוד משרדי, חיבור לאינטרנט וכו'.

הספק יהיה ניתן להשגה ע"י כל גורם בפרוייקט (לרבות עובדי המשרד, יועצים וכו') בכל ימי העבודה של המשרד בשעות העבודה המקובלות (08:00-17:00), טלפונית ובאמצעות פקסימיליה ובדוא"ל. בשעות שאין בהן איוש מלא יפעיל הספק משיבון אלקטרוני לקבלת הודעות.

5.18 כל הוצאות השכירות, הציוד, התפעול וכל הוצאה אחרת הקשורה במתן השרות יהיו על חשבון הקבלן.
6. פיצוי מוסכם
6.1 מבלי לגרוע מהאמור במכרז, בכל מקרה בו לא יבצע הקבלן את הפעילות כנדרש ובאיכות הנדרשת או יפר הקבלן את הוראות מסמכי המכרז, עפ"י המפורט להלן המשרד רשאי לדרוש את הפיצוי המוסכם והקבלן יהיה מחויב בתשלום פיצוי מוסכם.
6.2 האירועים לגביהם תישקל הטלת פיצוי מוסכם:
	אירוע
	פיצוי מוסכם

	· 
	טעות בבדיקה הצעה, אשר הובילה להתכתבות מול המציע ו/או בא-כוחו
	1,000 ₪ למקרה

	· 
	טעות בבדיקת הצעה, אשר הובילה להתדיינות בערכאה משפטית
	5,000 ₪ למקרה

	· 
	טעות בבדיקה אשר הצריכה בדיקה חוזרת ו/או ישיבות נוספות
	1,000 ₪ למקרה

	· 
	טעות בבדיקה אשר גרמה לדחייה בתחילת ביצוע הפרוייקט
	5,000 ₪ למקרה

	· 
	אי-מתן סיוע עפ"י המכרז לאגף רכש, מכרזים והתקשרויות בכתיבת מכתבים, תשובה לפניות, מתן מסמכים נדרשים וכדו'.
	1,000 ₪ למקרה

	· 
	אי עמידה בלו"ז בכתיבת מכרז
	1,000 ₪ למקרה לשבוע

	· 
	אי עמידה בלו"ז לבדיקת הצעות
	300 ₪ לכל יום איחור

	· 
	איחור בהכנת פרוטוקול כנס ספקים/סיכום תשובות
	500 ₪ ליום

	· 
	איחור במקרים אחרים
	1,000 ₪ לשבוע


6.3 המשרד יהא זכאי לנכות את סכום הפיצויים המוסכמים הנקובים מכל תשלום שיגיע לקבלן או לגבותם בכל דרך חוקית אחרת. 

6.4 תשלום הפיצויים או ניכויים מסכומים המגיעים לקבלן לא ישחררו את הקבלן מהתחייבויותיו על פי מסמכי המכרז. 

6.5 הקבלן אינו רשאי לגרוע סכום הפיצוי המוסכם משכר עובדיו.

6.6 אין האמור בא לפגוע בכל זכות אחרת שהמשרד זכאי לה לפי מכרז זה ועל פי כל דין. 

7. חפיפה
הקבלן החדש שיבחר במסגרת מכרז זה יפעיל את כל הנדרש במקום הקבלן הנוכחי (אלא אם הקבלן הנוכחי יזכה במכרז).

לצורך כך, יפעל הקבלן החדש לקבלה מסודרת ומאורגנת של כל המידע, האמצעים, הנהלים, התוכנות והתוכניות מהקבלן הנוכחי.

על הקבלן החדש להתארגן ולארגן את כח האדם המקצועי כנדרש כאשר כל עובד יפעל מול העובד הקיים של הקבלן הנוכחי במשך שבועיים ימים.

על הקבלן שיבחר להתארגן כך שבמועד חתימת החוזה הוא יפעיל בלעדית את התוכנית כולה.

הקבלן המוסר יקבל תמורה רק עבור תפוקות שבוצעו במהלך החפיפה, עפ"י כללי החוזה על פיו הוא קשור עם המשרד.

הקבלן המוסר לא יקבל תמורה מיוחדת עבור ביצוע החפיפה.

הקבלן החדש (המקבל) לא יקבל תמורה כלשהי בגין החפיפה.

נוהל חפיפה זה מחייב את הזוכה במכרז זה גם במעבר לזוכה אחר בתום תקופת ההתקשרות.

החפיפה כוללת, בין היתר, את הנושאים הבאים: 
(1) מסירה מאורגנת של התוכנה, כולל ספרי תיעוד, מדריכים למשתמש לתוכנה הבסיסית ולכל השינויים שהמוסר ביצע במהלך ההתקשרות איתו. 

(2) מסירה מאורגנת ומסודרת של כל מאגרי המידע שנמסרו למוסר ביום תחילת פעילותו וכל השינויים והתוספות שחלו בהם (מידע ממוחשב, תיקים, חוזרים וכו').
(3) מסירה מאורגנת של כל מידע הדרוש למקבל לצורך תפעול מיידי ושלם של הפרוייקט. 
(4) המוסר והמקבל יעבדו במשותף במשך שבועיים שלמים לצורך סגירת כל מחויבות המוסר, הדרכה צמודה של המקבל וסיוע למקבל בהפקת הדו"חות החודשיים הנובעים מחודש החפיפה. 
(5) תקופת ההתקשרות בין המשרד לקבלן החדש (המקבל) תחל במועד תחילת החפיפה.
(6) תנאי מחייב לביצוע התשלום האחרון למוסר הינו קיומה של החפיפה לשביעות רצון האגף והגשת דו"ח פעילות סופי, מבוקר ומאושר ע"י רו"ח של המוסר. 

אם וככל שיקבעו יותר מספק זוכה אחד, חל איסור העברת מידע בין הספקים, אלא באמצעות מנהלת אגף רכש מכרזים והתקשרויות.
8. זכויות יוצרים
כל זכויות היוצרים על התכניות, הספרות, התוכנות, היישומים הממוחשבים, (למעט מקרים הנכללים בסעיף 8.6 להלן) וכל חומר אחר אשר יעשה בו שימוש ו/או יפותח, ירכש או יותאם ע"י קבלן לצורך פרוייקט זה, יהיו רכושה של המדינה והקבלן מתחייב לפעול כדלקמן:

8.1 הקבלן לא יהיה רשאי להשתמש בתוכניות, תוכנות ובכל חומר שהוכן על ידו לצרכי ההסכם, לצרכיו הפנימיים או לצרכי עבודות אחרות, אלא אם כן קיבל אישור בכתב מראש מהמשרד.

8.2 הקבלן אינו רשאי לציין את זהותו על גבי דפי המידע. נושא זה כולל: סמלים של הקבלן, שמו וכל אזכור אחר המזהה אותו.

8.3 הקבלן לא יעביר את המסמכים שהכין במסגרת חובותיו עפ"י מכרז זה ו/או חלק מהם לאחר, לא יתיר רשות הדפסה ו/או הוצאה לאור ולא יפרסם את המסמכים בכל צורה שהיא.

8.4 הקבלן מצהיר כי לא הפר/יפר כל זכות יוצרים ו/או פטנט ו/או סוד מסחרי ו/או מידע כלשהו במהלך ביצוע התחייבויות עפ"י מכרז זה.

הוגשה תביעה נגד המשרד לפיה חומר מסויים כלשהו, אשר המשרד יעשה בו שימוש לפי מכרז זה, מפר זכויות יוצרים מתחייב הקבלן לשפות את המשרד עם דרישה ראשונה, בגין כל הסכומים שיחוייב לשלם בגין התביעה האמורה, וכן להחליף על חשבונו את החומר המפר בחומר אחר שאינו מפר.

8.5 במידה שהקבלן משתמש בחומרים של בעלי זכויות אחרים לצורך הפעלת המכרז ותוכניות העבודה שלו, עליו לקבל היתר לשימוש בחומרים אלו מבעלי זכויות היוצרים.

אם ההיתר כרוך בתשלום, יבצע זאת הקבלן על חשבונו.

8.6 בכל מקרה בו הקבלן מציע תכנית ייחודית מטעמו הקבלן ידאג להיות בעל זכויות היוצרים לצורך הפעלת הפרוייקט. במקרה זה זכויות היוצרים תשארנה בידי הקבלן.
במקרה והקבלן טוען לזכויות יוצרים לתכנית עליו להודיע על כך בכתב ומראש למשרד. אם התכנית מוצעת במסגרת הצעתו למכרז זה עליו להודיע על כך במסגרת מסמכי המכרז.
המשרד יהיה רשאי לדרוש הכנסת שינויים והתאמות במסגרת הפרוייקט. במקרה זה יעביר הקבלן את הזכויות על התוכנות המתאימות, לידי המשרד.
8.7 בתום ההתקשרות או מיד עם דרישה ראשונה של המשרד בכתב, יעביר הקבלן את כל התוכניות, התוכנות, יישומים ממוחשבים וכל חומר שבידו או בידי עובדיו, עובדים וכל קבלן שירותים אחר, המועסקים במסגרת הפרוייקט, לידי המשרד.

8.8 הקבלן יידרש לעגן את זכויות המדינה, משרד החינוך, בהתקשרויות החוזיות שלו עם עובדיו, כותבי התוכניות וקבלנים שיופעלו על ידו לביצוע השירותים נושא מכרז זה.
9. שמירת סודיות
9.1 הקבלן מתחייב לשמור בסוד ידיעות ומידע שיגיעו אליו עקב ביצוע מכרז זה.

במסגרת זו כלולים בין היתר: דו"חות, טפסים, מדיה מגנטית או כל מידע לגבי מערכות המידע ומרשם של מערכת החינוך, מועדי ביקורת ותוצאותיה וכל מידע אחר שהגיע אליו במסגרת ביצוע השרותים עפ"י המכרז. 
9.2 הקבלן מתחייב לשמור בסוד ידיעות שתגענה אליו עקב ביצוע מכרז זה וללא הרשאה מהמזמין, לא ימסור הקבלן ידיעה כאמור לאדם שלא יהיה מוסמך לקבלה. לעניין זה, יחולו על הקבלן הוראות סעיפים 118 ו- 119 לחוק העונשין תשל"ז 1977. הקבלן מתחייב להחתים את כל עובדיו והמועסקים על ידיו לצרכי מכרז זה על התחייבות לשמירת סודיות.

9.3 הקבלן ימנע גישה למערכות המחשב שברשותו, או המשרתות אותו לצורך מכרז זה, ממי שאינו שותף למכרז או ממי שאינו מוסמך לעיין בחומר או במידע המאוחסן במחשב, או ממי שלא חתם על התחייבות לשמירת סודיות. 

9.4 הקבלן יעסיק רק עובדים העונים על ההנחיות לשמירת סודיות שיוגדרו ע"י המשרד. 

9.5 הקבלן לא ימסור ידיעה או מידע לאדם שלא יהיה מוסמך לקבלה ללא הרשאה מהמשרד. 

9.6 הקבלן יחתום על הצהרה למחויבות שמירת סודיות וכן יחתים את כל עובדיו והמועסקים על ידו לצורך מכרז זה, על התחייבות לשמור סודיות.
9.7 הקבלן יחזיר למשרד כל חומר שימסר לו בהקשר לפעילות זו בכל עת שידרש לכך.

9.8 על פי דרישת המזמין יציג הקבלן למשרד אמצעי האבטחה שנקט לאבטחת הנתונים ו/או המידע המצויים ברשותו במסגרת מכרז זה. הקבלן ידאג למנוע גישה למערכות המחשב שלו, או המשרתות אותו לצרכי פרוייקט זה, ממי שאינו שותף לפרוייקט, לא מוסמך לעיין בחומר או במידע המאוחסן במחשב, או שלא חתם על התחייבות לשמירת סודיות ואבטחת מידע.

10. הדרישות לאבטחת מידע
10.1 אופי הפעילות משרד החינוך מחייב דגש מיוחד בנושא אבטחת המידע.
10.2 משרד החינוך רואה חשיבות רבה במימוש שיטתי ויעיל של היבטי אבטחת המידע במערכות השונות, ובכלל זה היבטים הקשורים הגנה על מידע ולחוק הגנת הפרטיות התשמ"א-1981.
10.3 המידע אשר נאגר במערכות הספק וכן מידע אליו הוא נחשף מוגדר כמידע אשר חלה עליו רמת אבטחה גבוהה כפי שמוגדר ב"תקנות הגנת הפרטיות התשנ"ב תוספת שנייה".
10.4 במסגרת הפעילות הקבלן נחשף לנתונים רבים המשמשים את הקבלן לצורך עבודתו במכרז זה. 
10.5 הנתונים מתקבלים או מופקים ע"י הקבלן באמצעות מערכות המידע של משרד החינוך או באמצעות מערכות המידע המופעלות ע"י הקבלן במסגרת המכרז.

10.6 על הקבלן לפעול במסגרת המכרז על פי - - דרישות של הרשות למשפט טכנולוגיה ומידע (רמו"ט) מס' 2/2011 – "שימוש בשירותי מיקור חוץ (outsourcing) לעיבוד מידע אישי" המופיעות באתר שכתובתו: 
http://www.justice.gov.il/NR/rdonlyres/805B34A2-6D8F-481E-A9B2-BEC934ECDA84/35860/1122011.pdf
10.7 הקבלן מתחייב מיד עם קבלת ההודעה על זכייתו במכרז / תחילת ההתקשרות במכרז, לפעול על מנת לעמוד בדרישות ולהתאים את כל המערכות והאמצעים שישמשו אותו לצורך המכרז להוראות והנחיות הנ"ל. ההיערכות תימשך לכל היותר 45 ימים כאשר בסיומה יודיע הקבלן למשרד כי סיים היערכותו כנדרש.
10.8 עמידת הקבלן בכל הדרישות וההנחיות לשביעות רצון תאפשר את תחילת ביצוע הפעילות במכרז. כל עיכוב שנוצר כתוצאה מאי מוכנות הקבלן או אי עמידה בדרישות וההנחיות, המשרד ישקול את ביטול ההתקשרות עם הקבלן וכן כל תרופה העומדת למשרד עפ"י כל דין ועפ"י המכרז.
10.9 חל איסור מוחלט על הקבלן לאסוף מידע בדרכים בלתי חוקיות או לעשות שימוש במאגר מידע בלתי חוקיים.
10.10 על הקבלן חל איסור להעביר לצד ג' כלשהו מידע שיקבל במסגרת ההתקשרות במכרז זה או לעשות כל שימוש במידע שאליו נחשף אגב ביצוע מכרז זה, לכל מטרה אחרת שאינה קשורה באופן ישיר לביצוע התחייבויותיו במסגרת ביצוע מכרז זה.
10.11 במהלך ביצוע הפעילות במכרז הקבלן מתחייב לדאוג לאבטחת כל החומר שיגיע אליו במסגרת ביצוע פרויקט זה ולהציג למשרד, על פי דרישתו או דרישת מי מטעמו של המשרד, את אמצעי אבטחת החומר.
10.12 על הקבלן ליישם בקרות אבטחת מידע למניעת שינוי המידע עי גורמים לא מורשים וזליגת המידע הן ברמת מערכות הפנימיות של הספק והן בזמן שינוע המידע למשרד החינוך.
10.13 הקבלן יתחייב למנוע גישה למערכות המחשוב (בין אם של המשרד, בין אם של הקבלן או של כל גורם אחר), בהן נשמר מידע הקשור למתן השירותים על פי מכרז זה, ממי שאינו שותף לפעילות.
10.14 על הקבלן להגיש למשרד דיווחים שוטפים בכל הנוגע לאופן ניהול מאגרי המידע ועיבוד המידע במתכונת שתיקבע ע"י המשרד.
10.15 הקבלן נדרש לדווח באופן מידי למשרד בתוך 8 שעות ממועד האירוע על כל תקלה בנושא אבטחת המידע לרבות, דליפת מידע או שימוש חורג מההרשאה שניתנה. במקרה זה, על הקבלן לפעול למניעת דליפת המידע וכל נזק כתוצאה מהתקלה.
10.16 המשרד רשאי, בכל עת, לבדוק את מערכות המידע של הקבלן. על הקבלן להעמיד לרשותו ולעיונו של המשרד ו/או נציג מטעמו את כל החומר והמידע שידרשו ע"י המשרד ו/או נציגו, עפ"י שיקול דעתו הבלעדי של המשרד ו/או נציגו.

10.17 בלי לגרוע מכל האמור, רשאים נציגיו המוסמכים של המשרד, לבקר באתרי מתן השירותים ולהתרשם מהם ולהעביר את הערותיהם לנציגיו המוסמכים לעניין מכרז זה של הקבלן, לדרוש הפסקת עבודתו של כל עובד בפעילות הקשורה למכרז. 
10.18 פיקוח מטעם המשרד לא משחרר את הקבלן מהתחייבויותיו ואחריותו כלפי המשרד למילוי כל ההנחיות וההוראות בנושא אבטחת המידע שפורטו לעיל ולתנאי מכרז זה. 
10.19 הקבלן יתחייב לעמוד בדרישות אבטחת המידע שפורטו לעיל ובדרישות לשמירת סודיות המפורטות במכרז זה על נספחיו ובדרישות כפי שיוצגו לו מזמן לזמן על ידי המשרד ו/או מי מטעמו, לעמוד בנהלי המשרד בנוגע לאבטחת מידע ושמירה על מידע מוגן, ובכל הוראה רלוונטית אחרת לרבות הוראות חוק, תקנות, צו, הנחיות הרשות למשפט טכנולוגיה ומידע, והנחיות רשם מאגרי המידע.
10.20 בתום ההתקשרות על הקבלן להעביר למשרד את כל המידע שהצטבר במהלך ביצוע הפעילות במכרז זה כל זאת בהתאם להוראות וההנחיות הנ"ל.
11. אחריות משפטית
11.1 הקבלן יהיה אחראי באחריות מלאה ומוחלטת על פי כל דין לכל נזק ובגין כל פיצוי ותביעה כספית, אשר יגרמו ע"י עובדיו ו/או שלוחיו במסגרת מתן השירותים על ידו. 

11.2 הקבלן פוטר את המדינה מאחריות לכל תביעה אשר עלולה להיות מוגשת נגדה עקב העסקת עובדיו בפרוייקט. הקבלן מתחייב לשפות ו/או לפצות את המדינה בגין כל סכום שתחויב בו ובגין כל הוצאה שתיגרם לה עקב תביעה כאמור. 

11.3 הקבלן מתחייב לשלם כל סכום כסף או פיצוי, המגיעים על פי כל דין לעובד או לכל אדם הנמצא בשירותו כתוצאה מקיום יחסי עבודה עם העובד עקב העסקתו בפרוייקט. 
11.4 אם אי פעם יקבע כדין מסיבה כלשהי כי העסקת הגוף או מי מעובדיו דינה כהעסקת עובד ע"י המדינה: 
11.4.1 התמורה האמורה לעיל יראו ככוללת את כל הסכומים המגיעים או העשויים להגיע לגוף ו/או לעובדיו לרבות כל תיגמול כלשהו, תשלום בגין זכויות סוציאליות, הפרשות/הפרשים, אם יגיעו לו אי פעם בגין העסקתו עפ"י חוזה זה, מכל סיבה שהיא. 
הגוף יהיה מנוע מלטעון כי מגיעים לו סכומים נוספים כלשהם בכל עילה שהיא בגין העסקתו עפ"י חוזה זה.

11.4.2 בהסתמך על סעיף 28 לחוק פיצוי פיטורין, תשכ"ג – 1963, יראו ככלולים בתשלומים הניתנים לגוף לפי חוזה זה גם כל פיצויי הפיטורין גם חתימת הגוף על חוזה זה מהווה הסמכה לכך. סעיף קטן זה טעון אישורו של שר העבודה והרווחה בהתאם לאמור בסעיף 28 האמור, ויכנס לתוקפו לאחר קבלת אישורו של השר או מי שהוסמך על ידו.
11.4.3 יחושב שכרו של גוף או מי מעובדיו כעובד עפ"י הקבוע לעניין זה לגבי עובדי מדינה בתפקיד ובדרגה דומים ככל האפשר. הכל כפי שיקבע ע"י נציב שרות המדינה ובאין תפקיד דומה או זהה כאמור ייחשב השכר לפי הקבוע לעניין זה בהסכמי העבודה הקיבוציים החלים על עובדים מסוג זה או בהיעדר הסכם כאמור לפי הסכם עבודה קיבוצי הקרוב לעניין, לדעת נציב שרות המדינה. חישוב השכר יעשה למפרע מיום תחילתו של הסכם זה וככל החיובים והזיכויים עפ"י הסכם זה, מחד, והחישוב החדש האמור, מאידך, יקוזזו הדדית.
11.5 ידוע לקבלן כי עליו לבטח את עצמו ואת עובדיו בביטוח לאומי לבדו ועל חשבונו.
11.6 הקבלן מקבל על עצמו את האחריות לכל נזק או אובדן שיגרמו לגופו ו/או לרכושו של כל אדם אחר, לרבות לעובדי הקבלן והמועסקים על ידו בביצוע חוזה זה, עקב מעשה או מחדל של הקבלן, עובדיו, שליחיו או כל מי שבא מכוחו ו/או מטעמו תוך כדי ביצוע חוזה זה.

חויבה המדינה לשלם סכום כלשהו בגין מעשה או מחדל שהקבלן אחראי להם על פי כל דין או על פי חוזה זה ישפה הקבלן את המדינה באופן מיידי בגין כל סכום שחויבה לשלם.

12. ביטוח
הקבלן מתחייב לרכוש, ולקיים את כל הביטוחים המפורטים בזה, לטובתו ולטובת מדינת ישראל – משרד החינוך ולהציג למשרד החינוך, את הביטוחים הכוללים הכיסויים והתנאים הנדרשים כאשר גבולות האחריות לא יפחתו מהמצוין להלן:
12.1 ביטוח חבות המעבידים

12.1.1 הקבלן יבטח את אחריותו החוקית כלפי עובדיו בביטוח חבות המעבידים בכל תחומי מדינת ישראל והשטחים המוחזקים. 
12.1.2 גבול האחריות לא יפחת מסך 5,000,000 דולר ארה"ב לעובד, למקרה ולתקופת הביטוח (שנה).
12.1.3 הביטוח יורחב לשפות את מדינת ישראל – משרד החינוך היה ונטען לעניין קרות תאונת עבודה/מחלת מקצוע כלשהי כי הם נושאים בחבות מעביד כלשהם כלפי מי מעובדי הקבלן.

12.2 ביטוח אחריות כלפי צד שלישי

12.2.1 הקבלן יבטח את אחריותו החוקית על פי דיני מדינת ישראל בביטוח אחריות כלפי צד שלישי גוף ורכוש בגין פעילותו בכל תחומי מדינת ישראל והשטחים המוחזקים. 
12.2.2 גבול האחריות לא יפחת מסך 250,000 דולר ארה"ב למקרה ולתקופת הביטוח (שנה);
12.2.3 בפוליסה ייכלל סעיף אחריות צולבת - CROSS LIABILITY;

12.2.4 הביטוח יורחב לשפות את מדינת ישראל – משרד החינוך ככל שייחשבו אחראים למעשי ו/או מחדלי הקבלן וכל הפועלים מטעמו. 

12.3 ביטוח אחריות מקצועית

12.3.1 הקבלן יבטח את אחריותו המקצועית בביטוח אחריות מקצועית;

12.3.2 הפוליסה תכסה כל נזק מהפרת חובה מקצועית של הקבלן, עובדיו ובגין כל הפועלים מטעמו ואשר אירע כתוצאה ממעשה, רשלנות, לרבות מחדל, טעות או השמטה, מצג בלתי נכון, הצהרה רשלנית שנעשו בתום לב, שייגרמו בקשר למתן שירותי הכנת מכרזים לרכישת שירותים ו/או טובין, ליווי ההליך המכרזי ובדיקת הצעות עבור משרד החינוך, בהתאם למכרז וחוזה עם מדינת ישראל – משרד החינוך; 
12.3.3 גבול האחריות לא יפחת מסך 250,000 דולר ארה"ב למקרה ולתקופת הביטוח (שנה); 
12.3.4 הכיסוי על פי הפוליסה יורחב לכלול את ההרחבות הבאות:
· מרמה ואי יושר של עובדים; 
· אובדן מסמכים, לרבות אובדן השימוש ו/או העיכוב עקב מקרה ביטוח;

· אחריות צולבת, אולם הכיסוי לא יחול על תביעות הקבלן כנגד המדינה;

· הארכת תקופת הגילוי לפחות 6 חודשים ; 

12.3.5 הביטוח יורחב לשפות את מדינת ישראל – משרד החינוך ככל שיחשבו אחראים למעשי ו/או מחדלי הקבלן והפועלים מטעמו. 
12.4 כללי

בכל פוליסות הביטוח הנ"ל יכללו התנאים הבאים:
12.4.1 לשם המבוטח יתווספו כמבוטחים נוספים : מדינת ישראל – משרד החינוך, בכפוף להרחבי השיפוי כמפורט לעיל;

12.4.2 בכל מקרה של צמצום או ביטול הביטוח ע"י אחד הצדדים לא יהיה להם כל תוקף אלא אם ניתנה על כך הודעה מוקדמת של 60 יום לפחות במכתב רשום לחשב משרד החינוך;
12.4.3 המבטח מוותר על כל זכות שיבוב/תחלוף, תביעה, חזרה או השתתפות כלפי מדינת ישראל, משרד החינוך ועובדיהם, ובלבד שהוויתור לא יחול לטובת אדם שגרם לנזק מתוך כוונת זדון; 
12.4.4 הקבלן אחראי בלעדית כלפי המבטח לתשלום דמי הביטוח עבור כל הפוליסות ולמילוי כל החובות המוטלות על המבוטח על פי תנאי הפוליסות;
12.4.5 ההשתתפויות העצמיות הנקובות בכל פוליסה ופוליסה תחולנה בלעדית על הקבלן.

12.4.6 כל סעיף בפוליסות הביטוח המפקיע או מקטין בדרך כל שהיא את אחריות המבטח, כאשר קיים ביטוח אחר לא יופעל כלפי מדינת ישראל, והביטוח הינו בחזקת ביטוח ראשוני המזכה במלוא הזכויות על פי הביטוח. 
העתקי פוליסות הביטוח, מאושרות ע"י המבטח או אישור בחתימתו על קיום הביטוחים כאמור, יומצאו על ידי הקבלן למשרד החינוך עד למועד חתימת החוזה. 
הקבלן מתחייב בכל תקופת ההתקשרות החוזית עם מדינת ישראל – משרד החינוך, וכל עוד אחריותו קיימת, להחזיק בתוקף את פוליסות הביטוח. הקבלן מתחייב כי פוליסות הביטוח תחודשנה על ידו מדי שנה בשנה, כל עוד החוזה עם מדינת ישראל – משרד החינוך בתוקף. הקבלן מתחייב להציג את העתקי פוליסות הביטוח המחודשות מאושרות וחתומות ע"י המבטח או אישור בחתימת מבטחו על חידושן למשרד החינוך לכל המאוחר שבועיים לפני תום תקופת הביטוח.

 אין בכל האמור בסעיפי הביטוח כדי לפטור את הקבלן מכל חובה החלה עליו על פי דין ועל פי החוזה ואין לפרש את האמור כוויתור של מדינת ישראל – משרד החינוך על כל זכות או סעד המוקנים לה על פי דין ועל פי חוזה זה.

13. תנאי תשלום
13.1 התשלום בגין פעולות המתבצעות במסגרת מכרז זה ישולם על פי הגשת חשבונית בצירוף דו"ח פעילות ומסמכים נדרשים בהתאם למחירים שייקבעו במסגרת החוזית עפ"י יחידות התפוקה המפורטות בסעיף 14.1 שלהלן.

מתכונת הדיווח תקבע בתיאום עם המשרד ותאושר על ידו.

תשלום המע"מ לקבלן, המחוייב במע"מ, יהיה עפ"י אחוז המע"מ, התקף במועד התשלום.

13.2 אגף הכספים במשרד ישלם לקבלן עפ"י הוראת התכ"ם 1.4.3 (בתוקף מיום 1 באוגוסט 2008) המצורפת בנספח מספר 1 למכרז, מותנה באישור מטעם המזמין שהשירות המפורט אכן בוצע (האישור יצויין בטופס מלווה מיוחד הנותן ביטוי גם לעניין הפיצוי המוסכם). 
13.3 כדי למנוע עיכובים בתשלום, ידאג הקבלן שהחשבונית המוגשת על ידו תהיה כתובה בכתב ברור וקריא, ותכלול את כל הפריטים הנדרשים כפי שיסוכם עם המזמין.

13.4 לקבלן לא תהיינה כל דרישות או טענות למשרד בגלל עיכובים בתשלום מסיבות של חוסר פרטים בחשבונית, או פרטים לא נכונים, או חוסר במסמכים או חוסר/ליקוי בדיווח – כפי שיידרשו ע"י החשב ו/או נציגות המשרד.

13.5 הקבלן אינו רשאי להתנות תשלום כלשהו לספקיו ו/או לעובדיו או לכל גורם אחר שעליו לשלם, בקבלת תשלומים מהמשרד.
13.6 כללי הצמדה
13.6.1 על פי הנחיות החשב הכללי במשרד האוצר ב- 18 החודשים הראשונים להתקשרות לא תהיה הצמדה של המחירים שיקבעו במסגרת מכרז זה.
13.6.2 ההצמדה תחל רק בתום החודש ה- 18 להתקשרות כך שהחל מהחודש ה- 19 להתקשרות יוצמדו מחירי ההתקשרות למדד המחירים לצרכן. התחשיב לקביעת שיעור ההצמדה יתבסס על ההפרש שבין מדד הבסיס לבין המדד הקובע, כשמדד הבסיס הוא המדד הידוע של החודש ה- 18 להתקשרות (קרי, המדד המתפרסם ב- 15 לחודש ה- 19 להתקשרות), והמדד הקובע –המדד הידוע במועד הגשת החשבון.

13.6.3 למרות האמור לעיל, אם במהלך 18 החודשים הראשונים של ההתקשרות יחול שינוי במדד הרלוונטי ושיעורו יעלה לכדי 4% ומעלה מהמועד האחרון להגשת ההצעות, כפי שנקבע במכרז, תעשה התאמה לשינויים כדלהלן: שיעור ההתאמה יתבסס על השוואה בין מדד, שהיה ידוע ממועד שבו עבר המדד את 4% לבין המדד הקובע במועד/י הגשת החשבון/ות. הצמדה זו תימשך למשך יתרת תקופת ההתקשרות כשמדד הבסיס הינו המדד הראשון שבו עבר המדד את 4% כאמור.
13.7 למשרד תהיה זכות עכבון לגבי תשלומים לקבלן בגין חוב שהקבלן חב לו.
13.8 לקבלן לא תהיה זכות עכבון בגין חוב שהמשרד חב לו.

13.9 אין להתחיל לבצע את השירות האמור במכרז זה לפני שייחתם הסכם בין המשרד לבין הקבלן הזוכה כדין.
14. מבנה ותכולת ההצעה
ההצעה תוגש על גבי חוברת ההצעה המצורפת בנספח מספר 3.
בחוברת ההצעה מצורפים טפסים שונים ודרישות למסמכים של המציע. חובה למלא את חוברת ההצעה בשלמותה, לצרף את כל המסמכים הנדרשים, בסדר המפורט בחוברת ההצעה ונספחיה. 

הצעה חלקית ו/או במתכונת שונה מהטבלאות המצורפות לחוברת המכרז עלולה שלא להיבדק ואף להיפסל.
ההצעות תוגשנה בשפה העברית. כמו כן כל הנספחים, מכתבי המלצה, אישורים, תעודות וכל פרט הנדרש במכרז יוצג אך ורק בשפה העברית.
המחירים המוצעים יהיו בש"ח ולא יכללו מע"מ. 

על המציע לקחת בחשבון כי הבסיס להשוואת הצעות המחיר בין המציעים השונים יכלול מע"מ. 

במידה שלאחר המועד האחרון להגשת ההצעות אחוז המע"מ ישתנה, השוואת ההצעות תתבצע על בסיס המחירים שהוגשו בהצעה. 

תשלום המע"מ לקבלן, המחוייב במע"מ, יהיה עפ"י אחוז המע"מ, התקף במועד התשלום.

14.1 הצעת המחיר
הצעת המחיר תינתן אך ורק במתכונת המפורטת להלן, ללא כל הערות ו/או שינויים ו/או תוספות, שאלמלא כן, עלולה ההצעה להיפסל.

14.1.1 הצעת מחיר לשעת עבודה, עפ"י היקפים המוגדרים בסעיף 4.2.12-(1).
14.1.2 הצעת מחיר לשעת עבודה מיוחדת, עפ"י המוגדר בסעיף 4.2.8.

על המציע לקחת בחשבון שהמחיר לתפוקה כולל את כל הוצאות הספק, לרבות שכר העובדים בפרוייקט מטעמו, הוצאות בגין נסיעות, חופשות, מחלות, שרות מילואים, תשלומים סוציאליים שונים הנדרשים עפ"י החוק או נובעים מהסכם העבודה בין הספק לעובדיו, וכן כל חומרי העבודה הנחוצים לביצוע והגשת השירותים כנדרש במכרז זה. המחיר אינו כולל מע"מ (אך ההשוואה כאמור תכלול מע"מ).
המשרד לא יכסה שום הוצאה הכרוכה במסגרת מכרז זה, שלא במסגרת הסכום המוצע.

14.2 ניסיון הגוף המציע ורשימת עבודות דומות

המציע יפרט את ניסיונו בביצוע הפעילות הנדרשת בסעיף 2.2.4, תוך ציון ההיקף הכמותי.
כמו כן על המציע לפרט שמות של מקבלי שירות חיצוניים (שאינם עובדי המציע ו/או חברות בנות ו/או חברות קשורות וכו') ומספרי הטלפון הקווי והסלולרי שלהם. 

לתשומת לב המציע, יש לרשום פרטי איש קשר עדכניים, מלאים ונכונים ולוודא מראש כי מדובר באנשי קשר זמינים.

המשרד יכול לפנות אל הלקוחות שברשימת הלקוחות שהוצגו בהצעתו על מנת לברר פרטים ורמת שביעות רצון של הלקוח.
המשרד רשאי לפנות גם ללקוחות שאינם ברשימת הלקוחות ולבעלי מידע רלוונטיים על בסיס מידע הקיים במשרד או העולה מתוך ההצעה או מבדיקתה ואף להסתמך על מידע הקיים אצלו שלא מלקוחות חיצוניים.
אם ההצעה היא מטעם מציע שזכה בעבר במכרז של המשרד, ילקח בחשבון, כאחד מהשיקולים המכריעים, אופן ביצוע התחייבויות המציע, לרבות עמידה בלוח זמנים ואיכות העבודות ורמת השירות.
14.3 נתונים כלליים של המציע

על המציע לפרט את בעלי התפקידים המיועדים לביצוע הפעילות במסגרת המכרז:

14.3.1 נתוני מנהל הפרוייקט
יש לצרף להצעת המכרז קורות חיים מפורטים של מנהל הפרוייקט, תעודות ואישורי הכשרה אקדמאית ומקצועית, רשימת עבודות רלוונטיות שבוצעו על ידו, שמות של מקבלי שירות חיצוניים (שאינם עובדי המציע ו/או חברות בנות ו/או חברות קשורות וכו') ומספרי הטלפון הקווי והסלולרי שלהם.
לתשומת לב המציע, יש לרשום פרטי איש קשר עדכניים, מלאים ונכונים ולוודא מראש כי מדובר באנשי קשר זמינים.

14.3.2 נתוני בעלי תפקידים נוספים הנדרשים להצגה במסגרת מכרז זה, כגון צוות העובדים.
יש לצרף להצעת המכרז קורות חיים מפורטים של בעלי התפקידים הנדרשים בסעיף זה, תעודות ואישורי הכשרה אקדמאית ומקצועית, רשימת עבודות רלוונטיות שבוצעו על ידו, שמות של מקבלי שירות חיצוניים (שאינם עובדי המציע ו/או חברות בנות ו/או חברות קשורות וכו') ומספרי הטלפון הקווי והסלולרי שלהם.
לתשומת לב המציע, יש לרשום פרטי איש קשר עדכניים, מלאים ונכונים ולוודא מראש כי מדובר באנשי קשר זמינים.

ככל שלא תינתנה חוות דעת ע"י גורם חיצוני כאמור (ובכלל זה מקרים בהם איש הקשר מטעם הלקוח מסרב לתת חוות דעת או סירב שחוות הדעת שלו תוצג), יחשב הדבר כאילו לא נמסרו שמות של לקוחות לצורך קבלת חוות דעת וינתן ציון של אפס בסעיף חוות הדעת.

כמו כן מובהר בזה כי ככל שהמציע יציג בהצעתו בעלי תפקידים שהינם עובדי מדינה, יחשב הדבר כאילו לא הציג בעלי תפקידים אלו ויקבל ציון אפס לגבי כל אחד מבעלי התפקידים שהינו עובד מדינה.
14.4 דוגמאות
על המציע לצרף להצעתו דוגמאות של מכרזים, שהוא ו/או צוות העובדים המוצעים על ידו הכינו, ניסחו ובדקו (כולל מסמכים המעידים על בדיקת ההצעות שהוגשו למכרזים ללא פרטים מזהים של המציעים).
יש להציג לכל שנת ניסיון, בהתאם לנדרש בסעיף 2.2.4, 2 דוגמאות מלאות של מכרזי שירותים.
על הדוגמאות יש לציין של מי הן (הגוף, מנהל הפרוייקט, צוות העובדים - לציין שמות).

את הדוגמאות יש לארוז בנפרד מיתר ההצעה (מהסיבה שלא ניתן להכניס לתיבת המכרזים דוגמאות בשל גודלה).
14.5 שיטת העבודה המוצעת

על המציע לפרט בהצעה את השיטה בה הוא עומד לבצע את השירותים נשוא המכרז. בכל מקרה של ניגוד בין שיטת העבודה המוצעת ע"י המציע לבין ההליכים המובאים במכרז, ההליכים המובאים במכרז קובעים. שיטת העבודה שתוצג ע"י המציע תחייב אותו במקרה שיזכה במכרז זה. הפירוט יתייחס לנושאים הבאים:
1. אבני דרך בכתיבת מכרז ובבדיקת הצעות.
2. מבנה ארגוני, הכולל: תרשים ארגוני, היקפי פעילות של הפונקציות השונות שיופעלו בפרוייקט וכו'.
3. האמצעים המיועדים לביצוע הפעילות במסגרת אתר העבודה (אתר, אמצעים, כ"א).
4. דיווח למשרד על הפעולות השונות.
5. עמידה בלוחות זמנים ואיכות השרות.
14.6 יש לענות על כל הסעיפים המפורטים בטופס ההצעה ואין להשאיר סעיפים ללא מענה.

14.7 ההצעה תוגש בשני עותקים זהים (מקור+העתק), כרוכים בהדבקה או בספירלה או בכל דרך שתמנע את פירוק החוברת. ההצעה תוגש במעטפה סגורה, תוך ציון: שם המכרז, מס' המכרז, וככל הניתן ללא סימן מזהה של המציע על גבי המעטפה, כל זאת כאמור בפרק "מסמכים נדרשים ותנאי מסירת ההצעה".
בנוסף, על המציע לצרף להצעתו 2 תקליטורים כאשר בכל אחד מהם ייצרב עותק סרוק של חוברת ההצעה בלבד, ללא הצעת המחיר או כל פריט ממנה. על גבי התקליטור יש לכתוב את שם המציע ושם המכרז.
15. הקריטריונים לבחירת הקבלן
על המציע לקחת בחשבון כי תחילה תיבדק הצעתו מבחינת עמידתה בדרישות הסף כפי שפורטו במכרז זה.

רק לאחר שיתברר כי ההצעה עומדת בדרישות הסף היא תיבדק עפ"י הקריטריונים שלהלן.

על המציע לפרט את ההיקפים והפעילות הנדרשת בסעיפי הקריטריונים מאחר שלכל אחד מהם ינתן ציון בהתאם להיקף ולגודל.

על המציע לקחת בחשבון את הקריטריונים שינחו את המשרד בבחירת הקבלן:



15.1 איכות הדוגמאות – במשקל של 20%
איכות עבודת המציע ועובדיו, תימדד בין היתר, עפ"י איכות הדוגמאות של עבודות שביצעו, שיצורפו להצעה. 
בדיקת הדוגמאות תיעשה בהתייחס למרכיבים הבאים:

15.1.1 התאמת הדוגמאות לנדרש במכרז.

15.1.2 בהירות (ניסוח בהיר, קל להבנה וחד משמעי).
15.1.3 מבנה (התמצאות קלה, חלוקה נכונה לפרקים, שיטתיות).
15.1.4 תוכן (תואם את דרישות הדין).
15.1.5 מגוון (פריסת נושאים, טובין/שירותים, סוגי שירותים שונים).
15.1.6 בדיקת הצעות (נהיר, חד משמעי, מעמיק ויסודי, מפורט ומנומק).
ציון איכות הדוגמאות יחשב כדלקמן:


למען הסר ספק, במידה ולא יוצגו דוגמאות כאמור בסעיף 14.4, ההצעה תיפסל.

15.2 סעיפי איכות – במשקל של 30%
להלן מפורטים עיקרי סעיפי האיכות לבחינת ההצעות: פירוט הקריטריונים על פיהם תיבחנה ההצעות, מצ"ב בטבלת השוואת ההצעות המצורפת בנספח מספר 4 א' ו- ב'.

15.2.1 ניסיונו של המציע בפרוייקטים דומים, בעלי היקף ואופי דומה לנדרש, לרבות ניסיון של המשרד בעבודה עם המציע (במידה ויש נסיון).
15.2.2 חוות דעת של מקבלי שירות דומה מהמציע, (דהיינו מקבלי שירות חיצוניים שאינם מבין עובדי המציע בעבר או בהווה ו/או חברות בנות ו/או חברות קשורות וכו') כפי שבאות לידי ביטוי בפניית צוות בדיקת ההצעות ללקוחות של המציע, בעיקר מההיבט של רמה מקצועית, רמת שירות, עמידה בלוחות זמנים, גמישות לשינויים ועוד.
חוות הדעת לגבי המציע, יילקחו מתוך רשימת הלקוחות שצויינו במסגרת הניסיון. 

על המציע לקחת בחשבון כי ככלל יילקחו בחשבון הפרוייקטים שבוצעו על ידי המציע ושעומדים במלואם בדרישות המכרז בלבד.
לצורך קבלת חוות דעת המשרד יפנה, באופן אקראי, לאנשי הקשר של הלקוחות שצוינו על ידי המציע, תוך מתן עדיפות לחוות דעת של עובדי המשרד שקיבלו שירות.
ככל שלא ניתן לקחת חוות דעת כיוון ש איש הקשר מטעם הלקוח המצויין בהצעה אינו זמין, ייגרע מהציון הכולל 10% על כל חוות דעת שלא נלקחה.

למען הסר ספק, ככל שהמשרד פנה לאיש הקשר שהוצג בהצעה וצויין ע"י איש הקשר כי אינו מכיר את הפעילות או את הגוף המציע, הציון שיינתן בסעיף חוות הצעת לפרוייקט זה יהיה אפס.
כמו כן, ככל שלא תינתנה חוות דעת ע"י גורם חיצוני כאמור (ובכלל זה מקרים בהם איש הקשר מטעם הלקוח מסרב לתת חוות דעת או סירב שחוות הדעת שלו תוצג), יחשב הדבר כאילו לא נמסרו שמות של לקוחות לצורך קבלת חוות דעת וינתן ציון של אפס בסעיף זה.

אם ההצעה היא מטעם מציע שזכה בעבר במכרז של המשרד או שלמשרד היכרות אחרת עמו או מידע לגביו, ילקח בחשבון, כאחד מהשיקולים המכריעים, אופן ביצוע התחייבויות המציע, לרבות עמידה בלוח זמנים ואיכות העבודות ורמת השירות.
15.2.3 ניסיון, הכשרה והמלצות של מנהל הפרוייקט המוצע.
לא תילקח חוות דעת על מנהל הפרוייקט שלא עמד בדרישות ההכשרה והניסיון.
15.2.4 הרכב כח האדם המתוכנן לשם הפעלה מלאה של הפרוייקט.
15.2.5 הגישה המקצועית של המציע לנושא המכרז ושיטת העבודה המוצעת על ידו.
15.3 הצעת המחיר – במשקל של 50%
הצעת המחיר על כל מרכיביה.

15.4 תחילה תפתח המעטפה עליה מצויין "חוברת ההצעה" לצורך בדיקת דרישות הסף. רק הצעות שיעמדו בדרישות הסף, ייבחנו מבחינת הסעיף של איכות הדוגמאות (15.1) ויינתן ציון מתאים. 
רק הצעות שקיבלו לפחות ציון של 70% בסעיף "איכות הדוגמאות", ייבחנו מבחינת כל הסעיפים המתייחסים לאיכות (15.2.1-15.2.5), כפי שמפורטים בטבלת השוואת ההצעות (נספח מספר 4 א' ו- ב') וינתנו להם ציונים מתאימים.

רק לגבי הצעות שקיבלו לפחות ציון של 70% בכל אחד מסעיפי האיכות בנספח מספר 4 ב' (ולא בכל אחד מתתי הסעיפים המרכיבים כל סעיף איכות שבנספח מספר 4 א') וציון איכות כולל בסעיפי האיכות של 75% ויותר בנספח מספר 4 ב', תפתח המעטפה עליה מצויין "הצעת מחיר" והן תבחנה גם מבחינת הצעת המחיר.
הצעה שלא תעמוד בדרישות האיכות כאמור לעיל, לא תבחן מבחינת הצעת המחיר ותיפסל.
15.5 שיקלול ההצעות יחושב על בסיס של 20% מהציון המשוקלל של סעיף איכות הדוגמאות, ועוד 30% מהציון המשוקלל של סעיפי האיכות ועוד 50% מהציון המשוקלל של סעיף המחיר.

15.6 אם לאחר שקלול התוצאות, קיבלו שתי הצעות או יותר תוצאה משוקללת זהה שהיא התוצאה הגבוהה ביותר, ואחת מן ההצעות היא של עסק בשליטת אישה, תיבחר ההצעה האמורה כזוכה במכרז ובלבד שצורף לה בעת הגשתה, אישור ותצהיר.

15.7 תינתן עדיפות למציעים בעלי הרכב כוח אדם עם ניסיון רב יותר בתחום הנדרש ובעלי הכשרה וכישורים גבוהים יותר וכן לאלו אשר יקצו אמצעים רבים ומגוונים יותר בתחום הנדרש לטובת הפרוייקט.
15.8 בנספח מספר 4 למכרז מובאת טבלת השוואת הצעות, לרבות המשקל היחסי של כל סעיף.
16. משך הבדיקה ותקפות ההצעה
המשרד לא מתחייב לסיים הליכי המכרז ולקבוע זוכה תוך תקופה מסוימת. אך, אם הליכי אישור המכרז לא יסתיימו לאחר 90 יום מהמועד האחרון להגשת ההצעות, רשאי המציע לבטל את הצעתו ולקבל הערבות חזרה. ביטל המציע את ההצעה לפני התקופה האמורה, רשאי המשרד להגיש הערבות שצירף המציע להצעתו, לגביה.

ההודעה על ביטול ההצעה תועבר למשרד בכתב, תוך ציון מועד תחולה, אל מנהלת אגף רכש מכרזים והתקשרויות ותובא לדיון ולהחלטתה של וועדת המכרזים והרכישות.

אם וככל שהליכי המכרז יתארכו מעבר לתקופה הנ"ל, וידרשו המציעים המעוניינים כי הצעותיהם תילקחנה בחשבון, להאריך את תוקף הערבות יהיה עליהם להאריך את הערבות הבנקאית לתקופה שתידרש על ידי המשרד.
17. תקופת התקשרות

17.1 תקופת ההתקשרות תחל לאחר סיום הליכי המכרז וחתימת הסכם עם הקבלן, לפי קביעת המשרד, ותסתיים בתום שנה, אלא אם כן הוחלט על תקופה קצרה יותר ע"י וועדת הרכישות.
17.2 המשרד רשאי להאריך את תקופת ההתקשרות מעבר לתקופה זו לעוד 3 שנים נוספות בהתאם לתקנות חוק חובת המכרזים, הוראות התכ"ם ובהתאם למכרז זה. ההארכה תעשה לכל שנה בנפרד.
17.3 כן מובהר בזה כי המשרד רשאי לקצר את תקופת ההתקשרות האמורה לעיל.
17.4 תוקף ההתקשרות כפוף לחוק התקציב. 
18. המשרד רשאי
18.1 לא להתחשב כלל בהצעה שהיא בלתי סבירה מבחינת המחיר לעומת מהות ההצעה, תנאיה, חוסר התייחסות מפורטת לסעיף מסעיפי המכרז, שלדעת המשרד מונע הערכת ההצעה כדבעי.
18.2 לבטל את המכרז.

18.3 למשרד נשמרת הזכות לפנות במהלך הבדיקה וההערכה אל הגוף המציע, בכדי לקבל הבהרות להצעתו, או בכדי להסיר אי בהירויות שעלולות להתעורר בבדיקת ההצעות או לבדוק את התאמתם, כפוף לכללי חוק חובת המכרזים והתכ"ם.

18.4 לא לקבוע את ההצעה הזולה ביותר או כל הצעה שהיא כזוכה.

18.5 מציע שזכה בעבר במכרז של המשרד או שלמשרד היכרות אחרת עמו או מידע לגביו, ילקח בחשבון, כאחד מהשיקולים המכריעים, אופן ביצוע התחייבויות המציע, לרבות עמידה בלוח זמנים ואיכות העבודות ורמת השירות.
18.6 אם וככל שהמציע הינו קבלן השרותים נשוא המכרז שקדם למכרז זה או התקשרות אחרת, אזי חוות הדעת של היחידה מקבלת השרות תהיה מכריעה מבין חוות הדעת.
18.7 לקבוע מס' זוכים במכרז ולחלק ביניהם את העבודה.
18.8 לצמצם או להרחיב את היקף הפעילות.

הכל לפי שיקול דעתו המוחלט של המשרד.
אין בסעיפי המכרז כדי לגרוע מזכויות הצדדים על פי כל דין.

19. יחסי הצדדים

19.1 השירותים יינתנו במסגרות ארגוניות של הקבלן בלבד. לעניין זה "מסגרת ארגונית" - לרבות מציאת עובדים, העסקתם, ניהול כל משא ומתן עמם, השגחה מתמדת על פעילותם, תשלום שכרם וכל תשלום סוציאלי נלווה אגב העסקתם, פיטוריהם והאחריות לכך, והטלת משמעת כמקובל במסגרת הקבלן.
19.2 הקבלן מצהיר, כי ידוע לו ולכל העובדים והמועסקים על ידיו לצרכי ביצוע מכרז זה, כי הינם עובדים ומועסקים במסגרת הארגונית של הקבלן, ולא של המשרד. בנספח מספר 3 מובאת רשימת חוקי ההעסקה על פיהם יפעל הקבלן.
19.3 הקבלן מתחייב לא להציג את השירותים הניתנים, לא כלפי עובדיו ומעסיקיו, לא כלפי ציבור הנהנים משירותים אלה, כפעולות שלמשרד יש חלק בארגונן, אולם הקבלן רשאי להציג את השירותים כניתנים לפי בקשת המשרד, תחת פיקוחו, בעידודו, או כנהנים מתמיכתו, הכל לפי העניין.
19.4 בכל הקשור למערכת היחסים בין המשרד לבין הקבלן, יחשב הקבלן, כקבלן עצמאי לכל דבר ועניין. 
19.5 הקבלן מתחייב שלא להעסיק אדם המועסק כעובד ע"י המשרד, אלא באישור בכתב ומראש של מנהל היחידה המזמינה, של חשב המשרד והגורם המוסמך במשרד לאשר העסקה פרטית עם זאת מובהר בזה כי במסגרת ההצעה אין להציע כבעלי תפקידים מי שהינם עובדי מדינה.
19.6 הקבלן בלבד יהיה אחראי כלפי כל המועסקים על ידיו על פי כל דין. כן יהיה הקבלן לבדו אחראי לכל נזק שיגרם על ידיו, או בגין רכושו ונכסיו ועל ידי המועסקים על ידו למטרות חוזה זה. אם על אף האמור יחוייב המשרד כדין, לשאת חבות, או לעשות מעשה כלשהו, יפצה אותו על כך הקבלן באורח מלא.

19.7 הקבלן אחראי לעובדים, לאיכות העבודה, לגיבוי, למילוי מקום, להכשרת עובדים בהתאם לצרכים ובכלל זה השתלמויות וקורסים על חשבונו על פי צרכי השירותים במכרז. 
19.8 חובת הקבלן היא כחובת קבלן כמשמעותו בחוק חוזה קבלנות תשל"ד – 1974, בכפוף לאמור בתנאי המכרז ובכל חוזה התקשרות שיחתם על פי מכרז זה. 
19.9 הקבלן אינו רשאי להמחות (להעביר) לזולת את זכויותיו או את חובותיו לפי תנאי מכרז זה, כולן או חלקן, ללא הסכמה בכתב ומראש של המשרד. 

אין הקבלן רשאי להעביר את ביצוע החוזה כולו או חלקו במישרין או בעקיפין לאחר, ללא הסכמה בכתב מהמשרד. 

הסכמה כאמור, אם ניתנה לא תיצור יחסי חוזה כלשהם בין המשרד לבין קבלן אחר, והקבלן הזוכה יהיה בכל מקרה אחראי כלפי המשרד לביצוע השירותים. 

19.10 הקבלן מתחייב לספק את השרות או הטובין בכל עת, לרבות בשעת חרום, שביתה וכיוצ"ב, בתנאי אספקה כפי שנקבעו בתנאי ההתקשרות. יש לציין כי הפרה של סעיף זה תהווה הפרה יסודית של הסכם ההתקשרות המקנה זכות לעורך המכרז לנקוט בצעדים כמוגדר בהסכם.
20. פיקוח

20.1 העבודה תוזמן על ידי אגף רכש, מכרזים והתקשרויות (להלן: "המזמין") וכל הודעה או מסמך או הנחיה אשר צריכים להינתן לפי תנאי מכרז זה, תינתנה על ידי המזמין.

20.2 המשרד רשאי, בכל עת, לבדוק את המערכת התקציבית והנהלת החשבונות של הקבלן. על הקבלן להעמיד לרשותו ולעיונו של המשרד ו/או נציג מטעמו את כל החומר והמידע שידרשו ע"י המשרד ו/או נציגו, עפ"י שיקול דעתו הבלעדי של המשרד ו/או נציגו.

20.3 בלי לגרוע מכל האמור, רשאים נציגיו המוסמכים של המשרד, לבקר באתרי מתן השירותים ולהתרשם מהם ולהעביר את הערותיהם לנציגיו המוסמכים לעניין מכרז זה של הקבלן, לדרוש הפסקת עבודתו של כל עובד בפרוייקט הקשור למכרז. 
20.4 פיקוח מטעם המשרד לא משחרר את הקבלן מהתחייבויותיו ואחריותו כלפי המשרד למילוי כל תנאי מכרז זה. 
20.5 בביצוע השירותים מתחייב הקבלן לפעול בהתאם להנחיות כלליות שיקבל מזמן לזמן מאת המשרד, אך מוצהר בזאת, כי אין לראות בכל זכות הניתנת על פי מכרז זה למדינה, או לקבלן להורות או לכל אחד מהמועסקים על ידו, אלא אמצעי ביצוע הוראות מכרז זה במלואו.

21. ניגוד עניינים
הקבלן יתחייב כי הוא או מי מעובדיו אינו נמצא במצב של חשש לניגוד עניינים בין עבודתו המוצעת לבין עבודה עם גופים אחרים הקשורים במישרין או בעקיפין למשרד. בכל מקרה של קיום ניגוד עניינים כאמור, מתחייב הקבלן להודיע מראש למשרד על קיום ניגוד עניינים ולפרט את מהותו.

הקבלן יחתים את עובדיו וכן כל עובד אשר יחליף במהלך ההתקשרות עובד קיים על הצהרה ברוח זאת.

כמו כן, במקרים בהם הגיע המשרד למסקנה כי קיים חשש לניגוד עניינים, יפעל המשרד כמתחייב מן העניין.

22. הפרות יסודיות
למשרד שמורה זכות לביטול ההתקשרות במהלך כל שלב או בסיומו, במידה שהשרות ו/או איכות העבודה אינם ברמה הנדרשת עפ"י שיקול דעתו הבלעדי של המשרד.

ככל שיוחלט על הפסקת התקשרות, הקבלן יקבל תשלום רק עבור העבודה שבוצעה עד לאותו מועד ובתנאי שניתן לעשות שימוש בתוצריה, עפ"י שיקול דעתו הבלעדי של המשרד.

23. מהגוף הזוכה (להלן הקבלן) יידרש
23.1 לחתום על ההסכם המצ"ב בדבר ביצוע השירותים בהתאם לדרישות המכרז ופרטי הצעתו שיאושרו ע"י המשרד.
23.2 בהתאם להחלטת ממשלה מס' 1116 מיום 29.12.2013 שעניינה פרסום היתרים ומסמכי התקשרות בין רשויות המדינה לגופים פרטיים (להלן – "החלטת הממשלה"), יפורסם החוזה החתום באתר חופש המידע המרכזי שכתובתו www.foi.gov.il, וזאת בתוך חודש ימים מיום חתימתו.
ההתקשרות תפורסם בנוסחה המלא והסופי והפרסום יחול על כל תוספת או תיקון של ההתקשרות שנעשו לאחר שפורסמה ההתקשרות.

הצד לחוזה או צד ג' העלול להיפגע מפרסום החוזה, רשאי להתנגד לפרסום סעיפים מסוימים בהסכם, כולם או חלקם ועליו להצביע באופן ברור ומנומק על החלקים הרלוונטיים שלטעמו עלולים לפגוע בו כאמור בסעיף 4(ז) בהחלטת הממשלה.

המשרד יהיה רשאי לדחות את התנגדות המתקשר או צד ג' אם מצא כי לא מתקיים חריג בדין לפרסום ההתקשרות או אם השתכנע כי בנסיבות העניין משקלו של האינטרס הציבורי בגילוי המידע עולה על עוצמת הנזק הצפויה לגוף הפרטי כתוצאה מפרסום המידע.

החליט המשרד לדחות את התנגדות הגוף הפרטי, יודיע על כך בהחלטה מנומקת בכתב ויודיע לגוף הפרטי כי הוא רשאי לעתור כנגד החלטה זו בתוך 21 ימים כאמור בסעיף 4(ז) להחלטת הממשלה.

המשרד לא יפרסם את המידע שפרסומו שנוי במחלוקת בטרם חלפה התקופה להגשת עתירה.

ככל שהמשרד יקבל את התנגדות הגוף הפרטי בהמשך למשא ומתן בין הצדדים ובהתאם להחלטת הממשלה, יודיע המשרד שהחליט לא לפרסם את הסעיפים המפורטים כגון בטבלה שלהלן מהטעמים שיפורטו בטבלה(*):
	מספר הסעיף בחוזה
	העילה לאי חשיפתו (ציון הסעיף הרלוונטי מכח חוק חופש המידע, התנ"ח – 1998)

	
	

	
	


(*) 
ככל שיש מניעה מלפרסם מידע מהטעם שהוא שנוי במחלוקת וטרם חלפה התקופה להגשת העתירה או שלא ניתנה החלטה בעתירה שהוגשה, תצוין גם עובדה זו בטבלה.
23.3 הקבלן ימציא ערבות ביצוע, לפקודת המשרד בסך 40,000 ₪, בתוקף למשך תקופת ההתקשרות ועוד חודשיים. 

ערבות הביצוע לאבטחת מילוי התחייבויותיו על פי תנאי מכרז שימציא הקבלן, כמפורט לעיל תוחזק בידי המשרד אשר יהיה רשאי לממשה בכל מקרה שהקבלן לא יעמוד בהתחייבויותיו.

23.4 בכל מקרה בו הקבלן לא יעמוד בהתחייבויותיו על פי תנאי החוזה ומכרז זה, רשאי המשרד לבטל את אישור הקבלן במכרז ו/או בחוזה בהודעה בכתב לקבלן, החל בתאריך שייקבע על ידי המשרד בהודעה, זאת לאחר שניתנה לקבלן הודעה בה נדרש לתקן את המעוות והקבלן לא תיקן את המעוות בהתאם להודעה תוך הזמן שנקבע בהודעה. אין בסעיף זה כדי לגרוע מזכויות הצדדים על פי כל דין.

23.5 הופר החוזה על ידי הקבלן ו/או בוטל האישור שניתן לקבלן הזוכה במכרז ו/או החוזה לביצוע השירותים, רשאי המשרד להגיש את ערבות הביצוע לגביה, וכן למסור את ביצוע החוזה/המכרז למי שייקבע ע"י המשרד, והקבלן יפצה את המשרד ו/או היחידה המזמינה על כל הפסד ונזק שיגרמו להם בגין כך.

23.6 הקבלן יגיש למשרד את ערבות הביצוע, בצירוף הסכם חתום ע"י המורשים מטעמו, תוך שבוע מקבלת ההסכם החתום בראשי תיבות ע"י המורשים מטעם המשרד.

23.7 במקרה שהמשרד יעשה שימוש בזכותו להאריך את תוקף החוזה, מתחייב הקבלן למסור למשרד לא פחות מ- 30 יום לפני תחילת התקופה המוארכת, ערבות ביצוע כמפורט במכרז זה וכאמור לעיל, שתהיה בתוקף למשך כל תקופת ההתקשרות הנוספת בתוספת 60 יום והוראות חוזה זה יחולו עליה, בשינויים המחויבים לפי העניין. 
23.8 על הקבלן לתעד במערכת המידע שלו כל פעילות הנדרשת במכרז זה ולשמור מידע זה במשך כל תקופת ההתקשרות ועוד חודשיים.
23.9 אין בסעיפי המכרז כדי לגרוע מזכויות הצדדים על פי כל דין.

24. מסמכים נדרשים ותנאי מסירת ההצעה
24.1 להצעה (חוברת הצעה מלאה על כל סעיפיה) יש לצרף:

24.1.1 יש לענות על כל הסעיפים המפורטים בטופס ההצעה ואין להשאיר סעיפים ללא מענה.

ההצעה תוגש בשני עותקים זהים (מקור+העתק), כרוכים בהדבקה או בספירלה או בכל דרך שתמנע את פירוק החוברת. ההצעה תוגש במעטפה סגורה, תוך ציון: שם המכרז, מס' המכרז, "חוברת הצעה" וככל הניתן ללא סימן מזהה של המציע על גבי המעטפה.

בנוסף, על המציע לצרף להצעתו 2 תקליטורים כאשר בכל אחד מהם ייצרב עותק סרוק של חוברת ההצעה בלבד, ללא הצעת המחיר או כל פריט ממנה. על גבי התקליטור יש לכתוב את שם המציע ושם המכרז.
הצעת המחיר בצירוף דפי העזר לחישוב הצעת המחיר יופרדו ע"י המציע ויוגשו ב- 2 עותקים במעטפה נפרדת תוך ציון: שם המכרז, מס' המכרז, "הצעת מחיר" וככל הניתן ללא סימן מזהה של המציע על גבי המעטפה.

המעטפה הכוללת את חוברת ההצעה והמעטפה הכוללת את הצעת המחיר יוכנסו למעטפה אחת תוך ציון שם המכרז ומס' המכרז וככל הניתן ללא סימן מזהה של המציע על גבי המעטפה.

על המציע לחתום על כל דף מדפי הצעתו במתכונת המצורפת בחוברת ההצעה ובנוסף על המציע לדאוג להחתים עו"ד או רו"ח על אותם הדפים בהצעה בהם מצויין כך במפורש.

24.1.2 ערבות מציע, מטעם המציע לקיום תנאי המכרז, ההצעה וחתימה על החוזה, לפקודת המשרד בסך של 20,000 ₪. 

הערבות תישא את תאריך המועד להגשת ההצעה למכרז ותהיה בתוקף עד לתאריך: 19.4.2015.
הערבות תישא את תאריך המועד להגשת ההצעה למכרז או כל תאריך שקדם למועד זה.
בשום מקרה לא תתקבל ערבות הנושאת תאריך מאוחר יותר.
נוסח ערבות המציע יהיה תואם לנוסח המצורף למכרז (בנספח מספר 3).

ניתן להגיש מספר כתבי ערבות מציע ובלבד שהסכום הכולל שלהם יהיה תואם את הסכום הכולל הנדרש במכרז. כל כתבי ערבות המציע יהיו בנוסח הנדרש וישאו את התאריכים.

הצעות שלא תצורף אליהן ערבות מציע כנדרש תיפסלנה על הסף.

לאחר תום הליכי המכרז תוחזרנה ערבויות המציעים למציעים שלא יזכו במכרז.

ערבות המציע שיזכה במכרז תוחזר לו עם החתימה על החוזה וקבלת ערבות ביצוע למשך תקופת ההתקשרות.

המציע מתחייב לעמוד בכל תנאי הצעתו למכרז, שאלמלא כן, יהיה המשרד רשאי להגיש את ערבות המציע שצירף להצעתו לגבייה. מובהר בזה כי באם המציע לא יעמוד בתנאי הצעתו למכרז, יהיה המשרד רשאי להגיש הערבות לגבייה ובנוסף לכך, לתבוע מהמציע כל נזק שנגרם ו/או שיגרם למשרד כתוצאה מאי עמידתו של המציע בתנאי הצעתו למכרז, והעולה על גובה ערבות המציע שצרף המציע למכרז.

24.1.3 במקרה שההצעה מוגשת על ידי תאגיד, יצורפו אישורים מתאימים לגבי רישום התאגיד, זכויות החותמים בשמו וסמכותם לחייב את התאגיד בחתימתם.
24.1.4 במקרה של גוף משפטי מאוגד יש לצרף את האישורים הבאים:
(1) אישור רשם רשמי בישראל על שם המציע.
(2) אישור נסח חברה עדכני של רשם התאגידים (פלט עדכני).
(3) פרטים על הגוף המציע, מאושרים ע"י רו"ח/עו"ד:
(1) שם הגוף המציע כפי שהוא רשום ברשם רשמי.
(2) סוג ההתארגנות.
(3) תאריך ההתארגנות.
(4) מספר מזהה.
(5) שמות ומס' ת.ז. של המוסמכים לחתום ולהתחייב בשם הגוף.
כל זאת יוגש על פי הנוסח בנספח מספר 3.
24.1.5 אם המציע הינו עמותה, חובה לצרף:
(1) אישור רשם רשמי בישראל על שם המציע.
(2) אישור על ניהול תקין, מטעם רשם העמותות, תקף לשנה השוטפת.
(3) אישור מרו"ח של הגוף המציע, האם הצעתו תהיה חייבת/פטורה ממע"מ לעניין מכרז זה.
במידה ולא יצורף אישור זה, יחושב סכום ההצעה לצורך השוואת הצעות בתוספת מע"מ.

(4) הצהרה של העמותה על אי בקשת תמיכה (נספח מספר 3).
24.1.6 אישור בר-תוקף על ניהול ספרי חשבונות ורשומות עפ"י חוק עסקאות גופים ציבוריים (אכיפת ניהול חשבונות) תשל"ו – 1976 מטעם פקיד השומה וממונה איזורי מע"מ, על שם הגוף המציע.
אישור מטעם רואה חשבון או יועץ מס לא יתקבל.

24.1.7 בנספח מספר 2 למכרז זה מצורף חוזה ההתקשרות. 
על המציע למלא את פרטיו במקומות המיועדים לכך בחוזה, לחתום על דפי חוזה זה בראשי תיבות (כולל חותמת) בכל עמוד וכן חתימה מלאה (כולל חותמת) בעמוד האחרון.
פרטי ההתקשרות (סכום, מועד תחילת ההתקשרות ומשכה ותנאים אחרים שנותרו ריקים בחוזה) ימולאו רק לאחר הודעה על זכיה ורק על ידי המציע שהצעתו נקבעה כזוכה במכרז.
יש לצרף את החוזה החתום לחוברת ההצעה המוגשת למשרד.

אין המציע נדרש לצרף במועד הגשת ההצעה את הנספח לעריכת הביטוחים חתום ע"י חברת הביטוח.

עם החוזה החתום יידרש המציע הזוכה במכרז זה, לצרף את נספח עריכת הביטוח חתום ע"י חברת הביטוח. 
יש לשים לב, כי חברות הביטוח נוטות לשנות את הנוסח וכי באחריותו של המציע להקפיד על נוסח התואם את הנוסח המצורף למכרז.
כל בקשה לשינוי או הבהרה לגבי הדרישות הנ"ל יש להפנות במסגרת שאלות ובירורים כאמור בסעיף 1.1 במכרז בלבד. התייחסות תינתן אך ורק באופן האמור בסעיף זה.

ככל שיערכו שינויים ע"י המציע בנספח הביטוח, הם לא ילקחו בחשבון ובכל מקרה המציע הזוכה במכרז ידרש לצרף לחוזה החתום על ידו את הנוסח שנדרש במכרז חתום ע"י חברת הביטוח. 

ככל שלא יעשה כן עליו לקחת בחשבון כי הדבר עשוי להוות עילה לביטול זכייתו במכרז.
24.1.8 מסמכי הבהרות ככל שיהיו, חתומים בראשי תיבות (כולל חותמת) ע"י המציע על כל עמוד (כנדרש בפרק 1 – מבוא).
24.1.9 הניסיון הנדרש בסעיף 2.2.4, יפורט ברשימה כרונולוגית מלאה של העבודות שבוצעו לפחות במהלך שנות הניסיון (יש לפרט את הניסיון החל מחודש 1/2009) ושל לקוחות שקיבלו שירות זה או דומה לו מהמציע, תוך ציון שם הלקוח, שם איש הקשר, מספר הטלפון הקווי וטלפון הסלולרי שלו.

24.1.10 קורות חיים ומסמכים המעידים על הכשרתו וניסיונו של מנהל הפרוייקט ובעלי התפקידים הנוספים הנדרשים במכרז.
24.1.11 דוגמאות מכרזים, אשר הוכנו, נוסחו ונבדקו ע"י הגוף המציע ו/או הצוות המוצע על ידו (כולל מסמכים המעידים על בדיקת ההצעות שהוגשו למכרזים ללא פרטים מזהים של המציעים).

24.1.12 תצהיר של המציע כי הקובץ הסרוק של ההצעה שנמסר ע"י המציע/ה הנ"ל, יחד עם ההצעה המודפסת, כעותק סרוק של ההצעה המודפסת שהוגשה ע"י המציע/ה כמענה למכרז הנ"ל, הינו זהה לחלוטין לעותק המודפס של ההצעה, עפ"י הנוסח המצורף בנספח מספר 3.
24.1.13 תצהיר של המציע המאומת ע"י עו"ד בדבר היעדר הרשעות בעבירות לפי חוק עובדים זרים ולפי חוק שכר מינימום, עפ"י הנוסח המצורף בנספח מספר 3.
24.1.14 הצהרה של המציע (בנספח מספר 3) כי לא עולה חשש לניגוד עניינים, בין הפעילות הנדרשת במכרז זה לבין פעילויות אחרות עם המשרד בהם המציע מעורב.
24.1.15 אישור מרואה חשבון המבקר את החברה או מעורך דין שבשרות החברה על התחייבות המציע לדרישה לעשות שימוש לצורך המכרז אך ורק בתוכנות מקוריות, לשמור על סודיות ולשמור על זכויות יוצרים כחוק (נספח מספר 3). 
24.1.16 בהתאם לתקנות חוק חובת המכרזים, תקנה 21-ה' ותקנה 21-ו', מציעים אשר לא נקבעו כזוכים במכרז רשאים לעיין בהצעה שנקבעה כזוכה, למעט חלקים בהצעה אשר העיון בהם עלול לחשוף סוד מסחרי או סוד מקצועי. 
המשרד רשאי לגבות תשלום לכיסוי העלות הכרוכה בקיום ההוראות בתקנה זה.
המציע חייב לציין מראש בחוברת ההצעה דף 3 סעיף 3, אלו עמודים בהצעתו עלולים לחשוף סוד מסחרי או סוד מקצועי, למעט עלויות וסעיפים הנוגעים להוכחת עמידה בדרישות הסף, לפני הצגה למתחרים, ולנמק זאת. 
בכל מקרה, מובהר בזאת, כי ההחלטה בדבר חשיפה או חיסיון של חלקים בהצעה הינם בסמכותה של ועדת המכרזים של המשרד אשר רשאית לחשוף גם חלקים שהמציע ציין אותם כחסויים. 

משרד החינוך רשאי לפסול הצעות אשר לא יצורפו אליהם המסמכים הנ"ל.

24.1.17 בהתאם להחלטת ממשלה מס' 1116 מיום 29.12.2013 שעניינה פרסום היתרים ומסמכי התקשרות בין רשויות המדינה לגופים פרטיים (להלן – "החלטת הממשלה"), יפורסם החוזה החתום באתר חופש המידע המרכזי שכתובתו www.foi.gov.il, וזאת בתוך כחודש ימים מיום חתימתו. 

ככל שמציע מבקש להתנגד לפרסום סעיפים מסוימים בהסכם, כולם או חלקם עליו להצביע בהצעתו באופן ברור ומנומק על החלקים הרלוונטיים שלטעמו עלולים לפגוע בו כאמור בסעיף 4(ז) בהחלטת הממשלה.
24.1.18 לעניין עידוד נשים בעסקים

אישור של רואה חשבון כי בעסק מסוים אישה מחזיקה בשליטה וכי לא התקיים אף אחד מאלה:

(1) אם מכהן בעסק נושא משרה שאינו אישה – הוא אינו קרוב של המחזיקה בשליטה.
(2) אם שליש מהדירקטורים אינם נשים – אין הם קרובים של המחזיקה בשליטה.

24.2 על המציע לוודא, כי המספר המזהה (לדוגמא מס' ח"פ או מס' עמותה) בכל המסמכים המוגשים, לרבות רישום במע"מ (תעודת עוסק מורשה) ובמס הכנסה (אישור על ניהול 
ספרים), יהיה זהה. אם וככל שאין התאמה במספר המזהה, יצרף אישור/הסבר מטעם הרשויות המוסמכות לכך. 

24.3 כל שינוי שייעשה במסמכי המכרז או כל הסתייגות ביחס אליהם, בין על ידי תוספת בגוף המסמכים ובין במכתב לוואי או בכל דרך אחרת לא יובא בחשבון בעת הדיון בהצעה כאילו לא נכתב ואף עלול לגרום לפסילתה.
אין כל חובה על המשרד להודיע למציע כל הודעה בנוסף על האמור בסעיף זה.
קיבל המשרד את הצעת המציע, יראו את השינויים האמורים כאילו לא היו כלל.
24.4 הצעות מפורטות בהתאם לדרישות המכרז, יש לשלוח אל:
משרד החינוך 
המשנה למנהלת הכללית
אגף רכש מכרזים והתקשרויות
"תיבת המכרזים"
רח' שבטי ישראל 34 
ירושלים 9100201
מכרז היקים משתנים 41/12.2014 : הכנת מכרזים לרכישת שירותים ו/או טובין, ליווי ההליך המכרזי ובדיקת הצעות עבור משרד החינוך
יש לציין על המעטפה הסגורה את מספר המכרז ונושאו.

על ההצעה להתקבל ל- "תיבת המכרזים" לא יאוחר מתאריך: 19.1.2015 שעה: 11:00
באחריות המציע לדאוג כי הצעתו תגיע לכל המאוחר במועד הנ"ל, למשרדי אגף רכש מכרזים והתקשרויות, תירשם ותוכנס לתיבת המכרזים.

הצעה שתגיע בפקס או בדואר אלקטרוני- תיפסל על הסף.
הצעה שתגיע לאחר המועד האחרון להגשת ההצעות, לא תובא לדיון ותיפסל על הסף.

בכבוד רב,

אורנה מיטמיגר

מנהלת אגף רכש מכרזים והתקשרויות 

	שם ההוראה: מועדי תשלום

	פרק ראשי: ביצוע תקציב
	מספר הוראה: 1.4.3

	פרק משני: ביצוע תשלומים בגין התחייבויות
	מהדורה: 01


מילות מפתח:

	מועד תשלום ממשלתי


1. כללי
1.1. הסכם התקשרות כולל בין השאר מועדים לתשלום. במקרים שבהם לא נקבעו מועדים כאלה, יש לפעול בהתאם לאמור בהוראה זו.
1.2. מועדי התשלום בהתקשרויות חדשות עם גורמים חיצוניים יהיו בהתאם לאמור בהוראה זו. 
2. מטרת המסמך
2.1. להנחות את החשבים בדבר גישה אחידה לגבי מועדי תשלום, החל משלב ביצוע ההתקשרות וכלה בביצוע התשלומים עצמם.
3. הגדרות
3.1. חשבון – דרישה לתשלום או חשבונית אשר הוגשו למשרד ממשלתי ונחתמו על ידי מגיש המסמך.
3.2. מועד הגשת החשבון/חשבונית למשרד – המועד שבו התקבלו החשבון/חשבונית במשרד, בהתאם להסכם ההתקשרות שעליו חתומים הצדדים.
3.3. מועד התשלום הממשלתי – התקופה שבין היום ה-15 לבין היום ה-24 בכל חודש לועזי (כולל שני ימים אלו).
4. הנחיות לביצוע 
4.1. סוגי התשלומים שעליהם חלה הוראה זו
4.1.1. תשלומי תמיכות, בהתאם לפי סעיף 3 א' לחוק יסודות התקציב, התשמ"ה-1985.
4.1.2. תשלומים בגין קניות בארץ, למעט המקרים הבאים:
4.1.2.1. תשלומים לקבלנים בגין עבודות פיתוח ובנייה.
4.1.2.2. תשלומי פסקי דין.

4.1.2.3. תשלומים בין משרדי ממשלה.
4.1.2.4. תשלומים לספקים ולזכאים אחרים אשר חוזה ההתקשרות עמם מציין באופן מפורש מועד תשלום השונה מהאמור בהוראה זו.
	שם המאשר: אבישר כהן
	תפקיד: סגן בכיר לחשב הכללי
	חטיבה: מידע ניהולי

	בתוקף מיום: 1.08.2008
	http://takam.mof.gov.il

4.2. תשלומים בגין התקשרויות שנחתמו לפני 1 בינואר 2007
4.2.1. אם נקבע מועד מפורש לתשלום, הוא יתבצע לפי האמור בהסכם ההתקשרות.
4.2.2. אם לא נקבע מועד מפורש לתשלום, הוא יתבצע לפי האמור בהוראה זו.
4.3. קביעת מועדי התשלום 
4.3.1. ככלל, יקבע חשב המשרד באופן בלתי תלוי את מועדי התשלום לכל ספק ולכל זכאי אחר במועדים המפורטים להלן:
4.3.1.1. חשבון/חשבונית אשר יוגשו בתאריכים 15-1 בחודש, ישולם בתחילת מועד התשלום הממשלתי של החודש העוקב.
4.3.1.2. חשבון/חשבונית אשר יוגשו בתאריכים 24-16 בחודש, ישולם בחודש העוקב לפי יום הגשת החשבון, כלומר בדיוק 30 יום מיום הגשת החשבון.
4.3.1.3. חשבון/חשבונית אשר יוגשו בתאריכים 31-25 בחודש, ישולם ב-24 בחודש העוקב, דהיינו בסוף מועד התשלום הממשלתי של החודש העוקב.
4.3.2. התשלומים המפורטים מטה ישולמו במועד התשלום הממשלתי הקרוב ביותר למועד הגשת החשבון למשרד, ולא בהתאם להוראת סעיף ‎4.3.1:
4.3.2.1. תשלומים שבמהותם מיועדים לתשלום שכר ומשכורות (כגון תשלום לחברת כוח אדם וכדומה).
4.3.2.2. תשלומים לגופים נתמכים, בהתאם להוראות תכ"ם, "תמיכות", פרק 6.
4.4. חריגה ממועד ביצוע התשלום
4.4.1. חשב המשרד יהיה רשאי לאשר חריגה מההנחיות שבהוראה זו ולהקדים מועד תשלום. 
4.4.2. חשב המאשר חריגה והקדמת מועד תשלום, יערוך מסמך המפרט את הסיבות והנימוקים לביצוע החריגה ולהקדמת מועד התשלום. מסמך זה יצורף למסמכי התשלום.
4.4.3. במקרים שבהם חשב המשרד קיבל בקשה של המוטב להקדים תשלום ואת הסכמתו בכתב לגביית ריבית החשב הכללי – יהיה החשב רשאי לאשר בקשה זו ולגבות ריבית בהתאם להוראת תכ"ם, "קביעת שיעורי ריבית", מס' 3.1.1.
4.4.4. חשב המשרד יעביר מחצית מהסכום שנגבה במסגרת סעיף ‎4.4.3 להכנסות המדינה, ואילו המחצית האחרת תועבר לתקנה התקציבית שממנה בוצע התשלום.
4.5. מועדי התשלום ליחידות הממשלה לא ייקבעו בהתאם להוראות פרק זה, ולגביהם לא תחול מגבלה על מועד ביצוע התשלום.
4.6. תשלומים לרשויות מקומיות יתבצעו בהתאם להוראה זו.
5. מסמכים ישימים
5.1. חוק יסודות התקציב התשמ"ה-1985.
5.2. הוראת תכ"ם, "קביעת שיעורי ריבית", מס' 3.1.1.
5.3. הוראות תכ"ם, "תמיכות", פרק 6.
6. נספחים
6.1. נספח א – טבלת שינויים שבוצעו בהוראה.
נספח א – [טבלת שינויים שבוצעו בהוראה]
	מהדורה 

חדשה 
	תאריך 

ביצוע עדכון
	סעיף/ים מושפע/ים
	תיאור עדכון/נימוקים

ח ו ז ה (בעקבות מכרז היקפים משתנים)

שנחתם ביום_________ בחודש ___________ לשנת ________ בירושלים

בין

מדינת ישראל באמצעות ממשלת ישראל המיוצגת על ידי _______________ וחשב משרד החינוך 
 (שם היחידה במשרד)


(להלן: "המשרד") המורשים לחתום בשם המדינה על פי הרשאות שפורסמו בילקוט הפרסומים

(להלן: "המדינה")

מצד אחד

לבין

___________________

מרחוב_________________ (להלן: "צד ב'" ו/או "הקבלן")

באמצעות__________________________

מצד שני

הואיל:
ולמשרד דרושים שרותים של________________________________;

והואיל: 
והמשרד פרסם מכרז ___________ מיום___________ לקבלת השירותים הנ"ל;

והואיל:
וצד ב' מצהיר שהינו בעל הידע והנסיון הדרושים לצורך מתן השירותים הנ"ל ברמה גבוהה ובמסגרת ארגונית משלו.

והואיל:
והמדינה הסכימה להתקשר עם צד ב' בחוזה זה לאחר שההתקשרות אושרה על ידי ועדת מכרזים בדיון מס' __________ מיום__________;

הוצהר הותנה והוסכם בין הצדדים כדלקמן:

1. הגדרות
בהסכם זה יהיו למונחים הבאים הפרשנות שלצידם אלא אם כן נאמר אחרת:

1. "המכרז" - מכרז מס' 41/12.2014 מיום 18.10.2014 שענינו הכנת מכרזים לרכישת שירותים ו/או טובין, ליווי ההליך המכרזי ובדיקת הצעות עבור משרד החינוך
2. "היחידה" - אגף רכש, מכרזים והתקשרויות
3. "השירותים" - פרושו השירותים נשוא הסכם זה.

2. כללי

1. המבוא לחוזה זה לרבות כל ההצהרות הכלולות בו והנספחים לחוזה זה מהווים חלק בלתי נפרד ממנו ויפורשו ביחד עמו.

2. הנספחים לחוזה זה הם:

נספח א' - מכרז מס' 41/12.2014 מיום 18.14.2014 כולל מסמכי הבהרות ככל שיהיו.
נספח ב' - הצעת צד ב' מיום ________ או חלקים ממנה כפי שהתקבלו על ידי המשרד.
נספח ג' - תכנית עבודה לתקופה 



נספח ד' - ערבות בנקאית.

נספח ה' - התחייבות לשמירת סודיות.

3. סתירה בין מסמכים
הצעת צד ב' או חלקים ממנה (אם התקבלו אחת או יותר מהחלופות שהציע צד ב' לביצוע מכרז) תהווה חלק בלתי נפרד מחוזה זה.

בכל מקרה של סתירה או אי התאמה בין הצעת צד ב' כפי שאושרה על ידי המשרד לבין יתר נספחי החוזה כולם או חלקם תגברנה הוראות יתר נספחי החוזה על פני הצעת צד ב'.

3. תקופת ההתקשרות

1. תקופת ההתקשרות על פי חוזה זה תחל ביום _______ ותסתיים לא יאוחר מיום______.

2. הארכת התקשרות
הצדדים יהיו רשאים להאריך את ההתקשרות לתקופות נוספות בכפיפות להוראות חוק חובת המכרזים, התשנ"ב - 1993 ובכפיפות להוראות החשב הכללי במשרד האוצר.

3. יובהר כי התקשרות הנפרשת על פני 2 שנות תקציב, בהיותה חופפת שנת לימודים (מספטמבר בשנה מסוימת עד לאוגוסט בשנה העוקבת), תהיה כפופה ותלויה באישור תקציב המדינה בשנה העוקבת. לפיכך, ככל שלא יאושר תקציב מדינה בשנה העוקבת או שלא יהיה תקציב פנוי לנושא, תופסק ההתקשרות.

4. התמורה

1. תמורת ביצוע כל התחייבויותיו של צד ב' לפי חוזה זה ישלם המשרד לצד ב' על יסוד דו"חות ביצוע מפורטים שיגיש צד ב' למשרד ושיאושרו על ידי המדינה בסכום שלא יעלה על סך ____ ₪ בהתאם לתנאי המכרז (להלן: "התמורה") עפ"י תוכנית עבודה המצ"ב.
2. הסכום האמור לעיל מתוקצב בסעיף תקציבי 


.
3. צד ב' מתחייב ומצהיר בזה שלא יבצע כל עבודה שהיא אלא ע"פ תוכנית עבודה אשר הוצאה כנדרש ע"י המשרד ואושרה ע"י מורשי החתימה מטעם הגורם המקצועי והחשבות. 

4. נוהל התשלום 
(1) התשלום בגין פעולות המתבצעות במסגרת הסכם זה ישולם על פי הגשת חשבונות ביניים בצירוף דו"ח פעילות תקופתי, בהתאמה למחירים שנקבעו בנספחים המצ"ב.

(2) בתחילת כל חודש יגיש צד ב' חשבונית מלווה בדיווח טכני (הן בדו"ח מודפס והן במדיה מגנטית) על השירות שביצע ואת שכר הטרחה הנובע מהיקף זה, בהתאם למחירים שייקבעו בנספח - המצ"ב.

החשבונית תכלול את הפרטים הבאים:

1. יחידות התפוקה המפורטות בסעיף ___ שבמכרז כפול המחיר בגין כל יחידת תפוקה כפי שזכה במכרז.
2. תוספת התייקרות אם חלה

_____________________________________________________________

3. סה"כ.

4. תוספת מע"מ.

_____________________________________________________________

5. סה"כ לתשלום.

(3) תשלום התמורה יבוצע על ידי אגף הכספים במשרד עפ"י הוראת התכ"ם החדשה 1.4.3, מותנה באישור מטעם היחידה המקצועית שהשירות המפורט אכן בוצע (האישור יצויין בטופס מלווה הנותן ביטוי גם לעניין הפיצוי המוסכם ככל שישנו). 
(4) כדי למנוע עיכובים בתשלום, ידאג צד ב' שהחשבונית המוגשת על ידו למשרד תהיה מודפסת ותכלול את כל הפריטים הנדרשים כפי שיסוכם עם היחידה.

(5) לצד ב' לא תהיינה כל דרישות או טענות למשרד / ליחידה בגלל עיכובים בתשלום הנובעים מדו"ח שאינו מפורט כדבעי ו/או חוסר פרטים בחשבון, ו/או פרטים לא נכונים, ו/או חוסר במסמכים.

(6) מובהר בזה כי המשרד לא ישלם בגין עבודה אשר בוצעה ללא הזמנת עבודה, מתאימה. 

5. מקדמות

אם ישלם המשרד לצד ב' מקדמות, הן תשולמנה בהתאם לאישורו של חשב המשרד ובכפוף להוראות החשב הכללי.

6. סופיות התמורה
התמורה הינה קבועה, מוחלטת וסופית וצד ב' לא יהיה רשאי לדרוש מהמשרד העלאות או שינויים בתמורה בגין ביצוע חיוביו על פי חוזה זה מכל סיבה שהיא.

7. תשלומי יתר

בתום תקופת חוזה זה יבדקו הצדדים את התשלומים שביצעה המדינה לאור דו"חות וחשבונות צד ב' שאושרו. אם יתברר שהמדינה שילמה סכומי יתר יחזירם צד ב' למדינה תוך חודש ימים כשהם צמודים כאמור בהוראות חוזה זה.

8. חוק התקציב
חוזה זה יהיה כפוף לחוק התקציב.

9. כללי

מובהר ומוסכם בין הצדדים כי לא יועבר סכום כלשהו מסעיף אחד בתקציב (המפורט בנספח מסגרת העבודה) למשנהו ללא הסכמתם מראש ובכתב של מנהל היחידה וחשב המשרד.


5. התחייבויות צד ב'
1. צד ב' מתחייב בזאת כלפי המשרד לבצע את כל הפעולות כפי שהן מפורטות בנספח לחוזה זה. מבלי לפגוע בכלליות האמור לעיל מתחייב צד ב' כדלקמן:

(1) לבצע את השירותים במיומנות וברמה מקצועית גבוהה.

(1) לשמור בסוד את כל המידע שיגיע אליו במהלך ביצוע ההתקשרות ולהחתים את כל המועסקים על ידו על טופס התחייבות לשמירת סודיות.

(2) לדאוג לכך כי יהיו ברשותו כוח האדם, הציוד, הידע והאמצעים האחרים הדרושים על מנת לאפשר לו לבצע את התחייבויותיו על פי חוזה זה ובהתאם לדרישות המשרד, וכי ימשיכו להיות ברשותו על מילוי מלא של דרישות המשרד כאמור, כל כוח האדם, הציוד הידע והאמצעים האחרים האמורים, הכל באופן שיבטיח שיהיו בידי צד ב' בכל עת האמצעים הדרושים על מנת לאפשר לו לבצע את התחייבויותיו על פי חוזה זה.
(3) לקיים את כל חוקי ההעסקה המנויים במכרז וכל דין החל לענין העסקת עובדים.
(4) לאפשר למשרד ו/או לכל נציג מטעמו לבדוק בכל עת, הן במהלך ההתקשרות והן לאחריה, את ספרי החשבונות ו/או כל מסמך אחר שידרש עפ"י שיקול דעתו של המשרד, לרבות ספרי חשבונות של צדדים קשורים.
2. כל דבר הנוגע להיקף השירותים, תוכנם לוחות הזמנים לביצועם וכל הפרטים האחרים הקשורים לביצועם במידה ואינם מפורטים בחוזה זה על נספחיו, יקבעו בכתב על ידי המשרד בתיאום עם נציגי צד ב'.

6. התחייבות המשרד

על מנת לאפשר לצד ב' לעמוד בהתחייבויותיו על פי חוזה זה מתחייב המשרד כדלקמן:

1. להעמיד לרשות צד ב' את כל המידע והנתונים הדרושים לביצוע השירותים על פי חוזה זה סמוך ליום שהתקבלה דרישתו של צד ב'.

2. למנות ממונה או צוות ממונה מטעמו לצורך ביצועו של חוזה זה.

3. לקיים פגישות בין נציגי צד ב' לממונה כנדרש לצורך ביצוע השירותים תוך 14 ימים מעת שנתקבלה בקשת צד ב' לקביעת פגישה כאמור.

4. לתת לצד ב' אישור כי השירותים או חלק מהם בהתאם למסגרת העבודה בוצעו על פי הוראות החוזה, סמוך לאחר ביצוע כאמור.

7. פיקוח

נציגיה המוסמכים של המדינה יהיו רשאים לבקר באתרי מתן השירותים ולהתרשם מהם ולהעיר את הערותיהם לנציגיו המוסמכים של צד ב' וכן רשאים נציגי המדינה לקבל לבקשתם בכל עת סבירה אישור ו/או מסמך מצד ב' בכל נושא הקשור בביצוע חוזה זה.

8. שמירת סודיות ופרסום

1. צד ב' מתחייב לשמור בסוד ידיעות שיגיעו אליו עקב ביצוע חוזה זה ולא יגלה כל נתון ו/או מידע כאמור לכל צד שלישי שהוא. צד ב' מצהיר בזאת שידוע לו שאי מילוי התחייבויותיו לפי סעיף זה מהווה עבירה על פי חוק העונשין התשל"ז-1977 ועבירה על חוק הגנת הפרטיות התשמ"א-1981.

2. צד ב' מתחייב לא להציג את השירותים הניתנים לא כלפי עובדיו ומעסיקיו לא כלפי ציבור הנהנים משירותים אלה כפעולות של משרד החינוך יש חלק בארגונן, אולם צד ב' רשאי להציג את השירותים כניתנים לפי בקשת משרד החינוך והתרבות, תחת פיקוחו, בעידודו, או כנהנים מתמיכתו, הכל לפי העניין.

9. המחאת זכויות

צד ב' אינו רשאי להמחות או להסב לאחר או לאחרים את זכויותיו או חובותיו לפי חוזה זה, כולן או חלקן, בלי הסכמה בכתב ומראש של המשרד.


ניתנה הסכמת המשרד להסבה כאמור, ישאר צד ב' אחראי כלפי המשרד לביצוע החוזה והסבה כאמור לא תפטור אותו מאחריות זו.

10. התחייבות שלא להעסיק

צד ב' מתחייב בזה שלא להעסיק, בין במישרין ובין בעקיפין, אדם המועסק על ידי המשרד, אלא באישור בכתב ומראש של המשרד כל עוד הסכם זה בתוקף.
11. יחסי הצדדים

1. חוזה זה הינו חוזה קבלנות כמשמעותו בחוק חוזה קבלנות תשל"ד-1974.

2. צד ב' מצהיר בזה כי הוא קבלן עצמאי וכי הוא מבצע את חיוביו על פי חוזה זה כקבלן עצמאי וכי לא קיימים יחסי עובד-מעביד בינו ובין מי המועסק מטעמו בביצוע חוזה זה ובין המדינה.

3. צד ב' מצהיר בזאת כי הודיע והבהיר לכל מי מהמועסקים על ידו בביצוע חוזה זה, כי בינם ובין המדינה לא יתקיימו כל יחסי עובד-מעביד.

4. תשלומים בגין המועסקים
צד ב' מתחייב בזה לשלם עבורו ועבור כל המועסקים על ידו בביצוע חוזה זה את כל התשלומים שחובת תשלומם מוטלת עליו על פי כל דין או על פי הוראות ההסכמים הקיבוציים הכלליים שבין לשכת התיאום של הארגונים הכלליים לבין ההסתדרות או כל הסכם קיבוצי שהוא בר תוקף בענף המתאים או כפי שהסכמים אלה יתוקנו לרבות צווי הרחבה שיוצאו על פי הסכמים אלה לרבות ומבלי לפגוע בכלליות האמור לעיל, את תשלומי מס הכנסה, מע"מ, בטל"א, תשלומים על פי חוק שעות עבודה ומנוחה, דמי מחלה, דמי חופשה שנתית, שכר מינימום, קרנות עובדים, תשלומי פנסיה, תנאים סוציאליים וכיוצ"ב וכן מתחייב הוא לקיים את כל ההוראות האמורות המתייחסות למועסקים על ידו. מבלי לפגוע בכלליות האמור לעיל מתחייב צד ב' לשלם למועסקים על ידו בביצוע הסכם זה, שכר שלא יפחת משכר המינימום הקבועים בחוק כולל הפרשה לזכויות סוציאליות. חויבה המדינה לשלם סכום כלשהו מהסכומים האמורים לעיל, בגין מי מהמועסקים על ידי צד ב' בביצוע חוזה זה, ישפה צד ב' את המדינה עם דרישה ראשונה בגין כל סכום שחויבה לשלם כאמור.

5. צד ב' יעמוד לביקורתו של מבקר המדינה ויהיה גוף מבוקר כמשמעותו בסעיף 9(6) לחוק מבקר המדינה, תשי"ח-1959 בכל הקשור לקיום חוזה זה גם מעבר לתקופת החוזה. 

12. אחריות משפטית

1. צד ב' יהיה אחראי באחריות מלאה ומוחלטת על פי כל דין לכל נזק ובגין כל פיצוי ותביעה כספית, אשר יגרמו ע"י עובדיו ו/או שלוחיו במסגרת מתן השירותים על ידו. 

2. צד ב' פוטר את המדינה מאחריות לכל תביעה אשר עלולה להיות מוגשת נגדה עקב העסקת עובדיו בפרוייקט. צד ב' מתחייב לשפות ו/או לפצות את המדינה בגין כל סכום שתחויב בו ובגין כל הוצאה שתיגרם לה עקב תביעה כאמור. 

3. צד ב' מתחייב לשלם כל סכום כסף או פיצוי, המגיעים על פי כל דין לעובד או לכל אדם הנמצא בשירותו כתוצאה מקיום יחסי עבודה עם העובד עקב העסקתו בפרוייקט. 
4. אם אי פעם יקבע כדין מסיבה כלשהי כי העסקת הגוף או מי מעובדיו דינה כהעסקת עובד ע"י המדינה: 
(1) התמורה האמורה לעיל יראו ככוללת את כל הסכומים המגיעים או העשויים להגיע לגוף ו/או לעובדיו לרבות כל תיגמול כלשהו, תשלום בגין זכויות סוציאליות, הפרשות/הפרשים, אם יגיעו לו אי פעם בגין העסקתו עפ"י חוזה זה, מכל סיבה שהיא. 
הגוף יהיה מנוע מלטעון כי מגיעים לו סכומים נוספים כלשהם בכל עילה שהיא בגין העסקתו עפ"י חוזה זה.

(2) בהסתמך על סעיף 28 לחוק פיצוי פיטורין, תשכ"ג – 1963, יראו ככלולים בתשלומים הניתנים לגוף לפי חוזה זה גם כל פיצויי הפיטורין גם חתימת הגוף על חוזה זה מהווה הסמכה לכך. סעיף קטן זה טעון אישורו של שר העבודה והרווחה בהתאם לאמור בסעיף 28 האמור, ויכנס לתוקפו לאחר קבלת אישורו של השר או מי שהוסמך על ידו.
(3) יחושב שכרו של גוף או מי מעובדיו כעובד עפ"י הקבוע לעניין זה לגבי עובדי מדינה בתפקיד ובדרגה דומים ככל האפשר. הכל כפי שיקבע ע"י נציב שרות המדינה ובאין תפקיד דומה או זהה כאמור ייחשב השכר לפי הקבוע לעניין זה בהסכמי העבודה הקיבוציים החלים על עובדים מסוג זה או בהיעדר הסכם כאמור לפי הסכם עבודה קיבוצי הקרוב לעניין, לדעת נציב שרות המדינה. חישוב השכר יעשה למפרע מיום תחילתו של הסכם זה וככל החיובים והזיכויים עפ"י הסכם זה, מחד, והחישוב החדש האמור, מאידך, יקוזזו הדדית.
5. ידוע לצד ב' כי עליו לבטח את עצמו ואת עובדיו בביטוח לאומי לבדו ועל חשבונו.
6. צד ב' מקבל על עצמו את האחריות לכל נזק או אובדן שיגרמו לגופו ו/או לרכושו של כל אדם אחר, לרבות לעובדי צד ב' והמועסקים על ידו בביצוע חוזה זה, עקב מעשה או מחדל של צד ב', עובדיו, שליחיו או כל מי שבא מכוחו ו/או מטעמו תוך כדי ביצוע חוזה זה.

חויבה המדינה לשלם סכום כלשהו בגין מעשה או מחדל שצד ב' אחראי להם על פי כל דין או על פי חוזה זה ישפה צד ב' את המדינה באופן מיידי בגין כל סכום שחויבה לשלם.

13. ביטוח
צד ב' מתחייב לרכוש, ולקיים את כל הביטוחים המפורטים בזה, לטובתו ולטובת מדינת ישראל – משרד החינוך ולהציג למשרד החינוך, את הביטוחים הכוללים הכיסויים והתנאים הנדרשים כאשר גבולות האחריות לא יפחתו מהמצוין להלן:
1. ביטוח חבות המעבידים

(1) צד ב' יבטח את אחריותו החוקית כלפי עובדיו בביטוח חבות המעבידים בכל תחומי מדינת ישראל והשטחים המוחזקים. 
(2) גבול האחריות לא יפחת מסך 5,000,000 דולר ארה"ב לעובד, למקרה ולתקופת הביטוח (שנה).
(3) הביטוח יורחב לשפות את מדינת ישראל – משרד החינוך היה ונטען לעניין קרות תאונת עבודה/מחלת מקצוע כלשהי כי הם נושאים בחבות מעביד כלשהם כלפי מי מעובדי צד ב'.

2. ביטוח אחריות כלפי צד שלישי
(1) צד ב' יבטח את אחריותו החוקית על פי דיני מדינת ישראל בביטוח אחריות כלפי צד שלישי גוף ורכוש בגין פעילותו בכל תחומי מדינת ישראל והשטחים המוחזקים. 
(2) גבול האחריות לא יפחת מסך 250,000 דולר ארה"ב למקרה ולתקופת הביטוח (שנה);
(3) בפוליסה ייכלל סעיף אחריות צולבת - CROSS LIABILITY;

(4) הביטוח יורחב לשפות את מדינת ישראל – משרד החינוך ככל שייחשבו אחראים למעשי ו/או מחדלי צד ב' וכל הפועלים מטעמו. 

3. ביטוח אחריות מקצועית

(1) צד ב' יבטח את אחריותו המקצועית בביטוח אחריות מקצועית;

(2) הפוליסה תכסה כל נזק מהפרת חובה מקצועית של צד ב', עובדיו ובגין כל הפועלים מטעמו ואשר אירע כתוצאה ממעשה, רשלנות, לרבות מחדל, טעות או השמטה, מצג בלתי נכון, הצהרה רשלנית שנעשו בתום לב, שייגרמו בקשר למתן שירותי הכנת מכרזים לרכישת שירותים ו/או טובין, ליווי ההליך המכרזי ובדיקת הצעות עבור משרד החינוך, בהתאם למכרז וחוזה עם מדינת ישראל – משרד החינוך; 
(3) גבול האחריות לא יפחת מסך 250,000 דולר ארה"ב למקרה ולתקופת הביטוח (שנה); 
(4) הכיסוי על פי הפוליסה יורחב לכלול את ההרחבות הבאות:-

· מרמה ואי יושר של עובדים; 
· אובדן מסמכים, לרבות אובדן השימוש ו/או העיכוב עקב מקרה ביטוח;

· אחריות צולבת, אולם הכיסוי לא יחול על תביעות צד ב' כנגד המדינה;

· הארכת תקופת הגילוי לפחות 6 חודשים ; 

(5) הביטוח יורחב לשפות את מדינת ישראל – משרד החינוך ככל שיחשבו אחראים למעשי ו/או מחדלי צד ב' והפועלים מטעמו. 

4. כללי

בכל פוליסות הביטוח הנ"ל יכללו התנאים הבאים:
(1) לשם המבוטח יתווספו כמבוטחים נוספים : מדינת ישראל – משרד החינוך, בכפוף להרחבי השיפוי כמפורט לעיל;

(2) בכל מקרה של צמצום או ביטול הביטוח ע"י אחד הצדדים לא יהיה להם כל תוקף אלא אם ניתנה על כך הודעה מוקדמת של 60 יום לפחות במכתב רשום לחשב משרד החינוך;
(3) המבטח מוותר על כל זכות שיבוב/תחלוף, תביעה, חזרה או השתתפות כלפי מדינת ישראל, משרד החינוך ועובדיהם, ובלבד שהוויתור לא יחול לטובת אדם שגרם לנזק מתוך כוונת זדון; 
(4) צד ב' אחראי בלעדית כלפי המבטח לתשלום דמי הביטוח עבור כל הפוליסות ולמילוי כל החובות המוטלות על המבוטח על פי תנאי הפוליסות;
(5) ההשתתפויות העצמיות הנקובות בכל פוליסה ופוליסה תחולנה בלעדית על צד ב'.

(6) כל סעיף בפוליסות הביטוח המפקיע או מקטין בדרך כל שהיא את אחריות המבטח, כאשר קיים ביטוח אחר לא יופעל כלפי מדינת ישראל, והביטוח הינו בחזקת ביטוח ראשוני המזכה במלוא הזכויות על פי הביטוח. 
העתקי פוליסות הביטוח, מאושרות ע"י המבטח או אישור בחתימתו על קיום הביטוחים כאמור, יומצאו על ידי צד ב' למשרד החינוך עד למועד חתימת החוזה. 
צד ב' מתחייב בכל תקופת ההתקשרות החוזית עם מדינת ישראל – משרד החינוך, וכל עוד אחריותו קיימת, להחזיק בתוקף את פוליסות הביטוח. צד ב' מתחייב כי פוליסות הביטוח תחודשנה על ידו מדי שנה בשנה, כל עוד החוזה עם מדינת ישראל – משרד החינוך בתוקף. צד ב' מתחייב להציג את העתקי פוליסות הביטוח המחודשות מאושרות וחתומות ע"י המבטח או אישור בחתימת מבטחו על חידושן למשרד החינוך לכל המאוחר שבועיים לפני תום תקופת הביטוח.

 אין בכל האמור בסעיפי הביטוח כדי לפטור את צד ב' מכל חובה החלה עליו על פי דין ועל פי החוזה ואין לפרש את האמור כוויתור של מדינת ישראל – משרד החינוך על כל זכות או סעד המוקנים לה על פי דין ועל פי חוזה זה.

נספח מספר 2

דף 9 מתוך 13
14. זכויות יוצרים

1. כל התוכניות, נספחים, טיוטות, תרשימים, נתונים, תוכנות וכל חומר אחר שהכין צד ב' לשם ביצוע חיוביו על פי חוזה זה או כתוצאה ממנו וזכויות היוצרים הנובעות מהם יהיו שייכות בלעדית למדינה והיא תהיה רשאית לעשות בהן כל שימוש, לרבות שימוש מסחרי, לפי שיקול דעתה הבלעדי.

2. צד ב' מתחייב למסור למשרד בסיום ההתקשרות או במהלכה את כל המסמכים, ערכות הדרכה, פרסומים, תוכנות וכל חומר אחר שיוכן על ידו במסגרת ביצוע הסכם זה.

3. צד ב' לא יעביר את המסמכים שהכין במסגרת ביצוע חיוביו על פי חוזה זה ו/או כל חלק מהם לאחר ולא יתיר רשות הדפסה ו/או הוצאה לאור ו/או איזה רשיון שהוא בקשר למסמכים הנ"ל ולא יפרסם את המסמכים בכל צורה שהיא מקוצרת או אחרת או קטעים מהם ולא ישתמש בחומר האמור לצרכיו הפנימיים או לצרכי עבודות אחרות אלא בכפוף להוראות חוזה זה.

4. צד ב' מצהיר כי לא הפר או יפר כל זכות יוצרים ו/או פטנט ו/או סוד מסחרי כלשהו במהלך ביצוע חיוביו על פי חוזה זה.

5. צד ב' מתחייב בזאת לעגן את זכויות המדינה והמשרד ביחס לזכויות היוצרים בכל התקשרות חוזית שלו עם עובדיו ו/או עם מי שפועל מטעמו במסגרת ביצוע התחייבויותיו על פי הסכם זה באופן שזכויות היוצרים של המדינה תשמרנה.

15. הפרת חוזה

1. מוסכם בין הצדדים כי כל אחת מן ההפרות הבאות תחשבנה להפרות יסודיות של החוזה:

(1) אם צד ב' פיגר פיגור העולה על 15 ימים בלוח הזמנים הקבוע במסגרת העבודה או הקבוע ביתר נספחי החוזה.
(2) אם צד ב' לא מסר למשרד במהלך ההתקשרות ו/או בסיומה את כל החומר שהכין במסגרת ביצוע התחייבויותיו על פי הסכם זה.
(3) אם צד ב' לא איפשר למשרד ו/או לנציג מטעמו לבדוק את ספרי החשבונות כאמור לעיל.
(4) אם צד ב' הפר את חובתו והתחייבותו לשמירת סודיות.
(5) אם צד ב' הפר את חובתו לקיים אחר דיני העסקת עובדים כאמור במכרז ובכל דין החל על הענין.
(6) אם צד ב' הפר זכויות יוצרים.
2. בוטל החוזה על ידי המשרד על פי הוראות כל דין, יהיה רשאי המשרד לבצע את השירותים נשוא החוזה בעצמו או באמצעות מי מטעמו וצד ב' יהיה חייב לשפות את המדינה בגין כל ההוצאות הישירות והעקיפות שנגרמו לה בגין כך, בלי שהדבר יפגע בשאר הסעדים העומדים לרשות המשרד על פי כל דין.

3. בוטל החוזה על ידי המשרד מסיבה כלשהי וצד ב' ביצע רק חלק ממנו, לא ישולמו לצד ב' כספים מעבר לחלק היחסי של העבודה שבוצעה.

4. מבלי לפגוע בכלליות האמור לעיל יהיה המשרד רשאי לבטל את החוזה ללא צורך בהודעה מוקדמת לצד ב' בהתרחש כל אחד מהמקרים הבאים:

(1) אם ימונה כונס נכסים זמני או קבוע לעסקו ו/או לרכוש צד ב'.

(2) אם ימונה מפרק זמני או קבוע לצד ב'.

(3) אם ימונה נאמן בפשיטת רגל לצד ב'.

(4) אם צד ב' הפסיק לנהל את עסקיו לתקופה רצופה העולה על 30 יום.

(5) אם צד ב' הסב את החוזה, כולו או מקצתו לאחר או העסיק קבלן משנה בביצוע העבודה בלי הסכמת המשרד בכתב.

(6) כשצד ב' הסתלק מביצוע החוזה.

(7) כשיש בידי המשרד הוכחות להנחת דעתו שצד ב' או אדם אחר בשמו או מטעמו נתן או הציע לאדם אחר כלשהו שוחד, מענק, דורון, או טובת הנאה כלשהי בקשר לחוזה.

16. הסכם זה מותנה בכך שצד ב' ימציא למשרד אישור לפי חוק עסקאות גופים ציבוריים (אכיפת ניהול חשבונות ותשלום חובות מס) התשל"ו-1976 שלפיו הוא מנהל פנקסי חשבונות כדין, או כי הוא פטור מלנהלם וכי הוא נוהג לדווח על עסקאותיו כדין.

17. ערבות בנקאית

1. הערבות

להבטחת כל התחייבויות צד ב' לפי חוזה זה, ימציא צד ב' למשרד ערבות בנקאית (להלן: "הערבות") כמפורט במכרז אשר תהיה צמודה בהתאם לתנאי ההתקשרות.


הערבות תהיה בתוקף למשך תקופת ההתקשרות בתוספת 60 יום.

2. המצאת הערבות
צד ב' מתחייב להמציא למשרד את הערבות בצרוף החוזה כשהוא חתום על ידי המורשים מטעמו, תוך שבוע מקבלת החוזה החתום בראשי תיבות על ידי המורשים בצד המשרד.

3. הארכת תוקף ערבות

במקרה שהמשרד יעשה שימוש בזכותו להאריך את תוקף החוזה, מתחייב צד ב' למסור למשרד לא פחות מ - 30 יום לפני תחילת התקופה המוארכת, ערבות בנקאית כמפורט במכרז וכאמור לעיל, שתהיה בתוקף למשך כל תקופת ההתקשרות הנוספת בתוספת 60 יום והוראות חוזה זה יחולו עליה, בשינויים המחוייבים לפני הענין.

4. חילוט ערבות
הופר ההסכם ע"י צד ב' ו/או בוטל החוזה על ידי המשרד כדין יהיה רשאי המשרד לחלט את הערבות, וכן יהיה רשאי הוא למסור את ביצוע החוזה למי שייקבע על ידי המשרד מבלי לפגוע בשאר הסעדים העומדים לרשותו על פי כל דין.

18. בירור מחלוקות

1. בירור כל מחלוקת הקשורה ו/או הנובעת ממתן השירות על פי חוזה זה תהיה בסמכותם של מנהלי הצדדים.

2. קיומם של בירורים כאמור לעיל לא יהיה בו כשלעצמו כדי לגרום להפסקת ביצוע השירותים לפי חוזה זה ו/או להפסקת תשלומי המדינה לגבי מה שאינו שנוי במחלוקת, הן לגבי ביצוע השירותים והן לגבי ביצוע התשלום.

3. על בירורים לפי סעיף זה לא יחולו הוראות חוק הבוררות תשכ"ח-1968.

19. שונות
1. חוזה זה ממצה את כל אשר הוסכם בין הצדדים, ולא יהיה תוקף לכל חוזה או הסדר שנערכו עובר לחתימתו של חוזה זה.

2. שינויים בחוזה זה יחייבו את הצדדים אך ורק אם נעשו בכתב ונחתמו על ידי כל הצדדים לחוזה.

3. הודעה על פי כתובות הצדדים במבוא לחוזה זה שתינתן בכתב תחשב כאילו הגיעה לתעודתה תוך 3 ימים מהמועד בו נשלחה ואם נמסרה ביד - בעת מסירתה.

4. כותרות השוליים נקבעו לצורכי הנוחות בלבד ואין לעשות בהן שימוש לפרשנות החוזה.

ולראיה באו הצדדים על החתום:

בשם המדינה:




 בשם צד ב':

________________




________________
________________




________________
________________




________________

נספח ביטוח - אישור עריכת ביטוחים

לכבוד

מדינת ישראל – משרד החינוך 
א.ג.נ.,

הנדון: אישור עריכת ביטוח
הננו מאשרים בזה כי ערכנו למבוטחנו __________________________________(להלן "צד ב'") 
לתקופת הביטוח מיום _______________ עד יום ________________בקשר למתן שירותי הכנת מכרזים לרכישת שירותים ו/או טובין, ליווי ההליך המכרזי ובדיקת הצעות עבור משרד החינוך, בהתאם 
למכרז וחוזה עם מדינת ישראל – משרד החינוך, את הביטוחים המפורטים להלן: 
ביטוח חבות המעבידים

1. אחריותו החוקית כלפי עובדיו בכל תחומי מדינת ישראל והשטחים המוחזקים. 

2. גבול האחריות לא יפחת מסך 5,000,000 דולר ארה"ב לעובד, למקרה ולתקופת הביטוח (שנה).
3. הביטוח מורחב לשפות את מדינת ישראל – משרד החינוך היה ונטען לעניין קרות תאונת עבודה/מחלת 
 מקצוע כלשהי כי הם נושאים בחבות מעביד כלשהם כלפי מי מעובדי צד ב'.

ביטוח אחריות כלפי צד שלישי

 1. אחריותו החוקית על פי דיני מדינת ישראל בביטוח אחריות כלפי צד שלישי גוף ורכוש בגין פעילותו 

 בכל תחומי מדינת ישראל והשטחים המוחזקים. 
2. גבול האחריות לא יפחת מסך 250,000 דולר ארה"ב למקרה ולתקופת הביטוח (שנה).

3. בפוליסה ייכלל סעיף אחריות צולבת - CROSS LIABILITY.

4. הביטוח מורחב לשפות את מדינת ישראל – משרד החינוך ככל שייחשבו אחראים למעשי ו/או מחדלי 

 צד ב' וכל הפועלים מטעמו. 
ביטוח אחריות מקצועית

1. הפוליסה תכסה כל נזק מהפרת חובה מקצועית של צד ב', עובדיו ובגין כל הפועלים מטעמו ואשר 

 אירע כתוצאה ממעשה, רשלנות, לרבות מחדל, טעות או השמטה, מצג בלתי נכון, הצהרה רשלנית 

 שנעשו בתום לב, שייגרמו בקשר למתן שירותי הכנת מכרזים לרכישת שירותים ו/או טובין, ליווי 
 ההליך המכרזי ובדיקת הצעות עבור משרד החינוך, בהתאם למכרז וחוזה עם מדינת ישראל – משרד החינוך; 
2. גבול האחריות לא יפחת מסך 250,000 דולר ארה"ב למקרה ולתקופת הביטוח (שנה). 
3. הכיסוי על פי הפוליסה יורחב לכלול את ההרחבות הבאות:-

 - מרמה ואי יושר של עובדים; 
 - אובדן מסמכים, לרבות אובדן השימוש ו/או העיכוב עקב מקרה ביטוח;

 - אחריות צולבת, אולם הכיסוי לא יחול על תביעות צד ב' כנגד המדינה;

 - הארכת תקופת הגילוי לפחות 6 חודשים.

4. הביטוח מורחב לשפות את מדינת ישראל – משרד החינוך ככל שיחשבו אחראים למעשי ו/או מחדלי 
 צד ב' והפועלים מטעמו. 

כללי

בפוליסות הביטוח נכללו התנאים הבאים:

1. לשם המבוטח יתווספו כמבוטחים נוספים: מדינת ישראל – משרד החינוך, בכפוף להרחבי השיפוי 
 לעיל. 
2. בכל מקרה של צמצום או ביטול הביטוח ע"י אחד הצדדים לא יהיה להם כל תוקף, אלא אם ניתנה 
 על ידינו הודעה מוקדמת של 60 יום לפחות במכתב רשום לחשב משרד החינוך. 

3. אנו מוותרים על כל זכות תחלוף/שיבוב, תביעה, השתתפות או חזרה כלפי מדינת ישראל – משרד
 החינוך ועובדיהם, ובלבד שהויתור לא יחול לטובת אדם שגרם לנזק מתוך כוונת זדון. 

4. צד ב' אחראי בלעדית כלפינו לתשלום דמי הביטוח עבור כל הפוליסות ולמילוי כל החובות המוטלות
 על המבוטח על פי תנאי הפוליסות.

5. ההשתתפויות העצמיות הנקובות בכל פוליסה ופוליסה תחולנה בלעדית על צד ב'.

6. כל סעיף בפוליסות הביטוח המפקיע או מקטין בדרך כל שהיא את אחריות המבטח, כאשר 

 קיים ביטוח אחר לא יופעל כלפי מדינת ישראל, והביטוח הינו בחזקת ביטוח ראשוני המזכה
 במלוא הזכויות על פי הביטוח.
בכפוף לתנאי וסייגי הפוליסות המקוריות עד כמה שלא שונו במפורש על פי האמור באישור זה.

 בכבוד רב,

 ___________________________

תאריך______________ חתימת מורשה המבטח וחותמת המבטח

ניתן להוריד את חוברות המכרז ללא תשלום באתר האינטרנט של המשרד בכתובת:


 � HYPERLINK "http://WWW.EDUCATION.GOV.IL/MICHRAZIM/" ��WWW.EDUCATION.GOV.IL/MICHRAZIM/� 


ובאתר מינהל הרכש הממשלתי בכתובת: HTTP://WWW.MR.GOV.IL





בכבוד רב,


אורנה מיטמיגר


מנהלת אגף רכש מכרזים והתקשרויות





לתשומת לב המציעים


הצעה בה הערבות או הוראת הקיזוז אינה תואמת את הנוסח במלואו ו/או את הסכום ו/או את התוקף, לדוגמא המצורפת במכרז, תפסל על הסף.


על המציע לקחת בחשבון כי הבנקים נוטים לשנות את הנוסח וכי באחריותו של המציע להקפיד על נוסח התואם את הנוסח המצורף למכרז זה.


יש לצרף את הערבות המקורית ולא העתק.





ציון איכות הדוגמאות = ממוצע הציונים שבסעיפים 15.1.2-15.1.6 X ציון שבסעיף 15.1.1








לתשומת לב המציעים, בכניסה לבנין מתקיימים סדרי אבטחה ובדיקת תעודות אישיות, קיימת בעיית חניה בסביבה, הפרעות כלליות בתנועה בירושלים וכדומה אשר עלולים לגרום לעיכוב בכניסה. 


לפיכך על המציעים לקחת זאת בחשבון על מנת לוודא הגעה במועד לתיבת המכרזים.








מכרז מכרזים
מכרז מכרזים 




